سازدانی: هاری کرایسلەر\nوەرگێڕانی: بابان ئەنوەر\n-بەڕێز هارڤەی، پێدەچێت کتێبە نوێیەکەت بەناوی (ئیمپریالیزمی نوێ)، بەرئەنجامێکی لۆژیکیی پیشە ئەکادیمییەکەت بێت. من دڵنیام ئەو کەیسە کێشەیەکە بەدرێژایی کات بیرتلێکردۆتەوە، سەرەڕای ئەوەی یەکەم کتێبی بڵاوکراوەتە لەسەر ئەم کەیسە، هاوکات گومانیش لەوەدا نییە تەواو پەیوەستە بەوەی ئەمڕۆ لە جیهاندا دەگوزەرێت. پێمان بڵێ چی تازە هەیە دەربارەی ئیمپریالیزمی نوێ؟\nهارڤەی: ئەوە یەکێکە لەو کێشانەی دەمویست لە کتێبەکەدا چارەسەری بکەم. پێشم وانییە توانیبێتم چارەسەرێکی تەواوی بۆ بدۆزمەوە، بەڵکو هەموو ئەوەی کردوومە ناساندن و خستنەڕووی چەند شتێک بووە. دەمەوێت لێرەدا ئاماژە بە یەکێک لەو شتانە بدەم؛ من ماوەیەکی درێژە قسەم لەسەر دینامیکیەتە جوگرافییەکانی کەڵەکەکردنی سەرمایە کردووە، یان ئەوەی ناومناوە گەشەسەندنە ناهاوسەنگە جوگرافییەکان، و چۆن ئەم پرۆسە وردانەی خولانەوەی سەرمایە لە پنتێک بۆ پنتێکی دیکەی دەوڵەت دەجوڵێن وەک هاوبەشییەک لە بونیادنانی بوارە (شوێنیی)ـە نوێیەکان و چڕکردنەوە جوگرافییەکان، تەنانەت ئەگەر لەناو چوارچێوەی خودی دەوڵەتەکەشدا بێت.\nکاتێک دەڕوانیتە ویلایەتە یەکگرتووەکانی ئەمریکا، دەبینیت بەشەکانی باکوری خۆرئاوا و ناوەندی خۆرئاوا لە ٥٠ ساڵی ڕبردوودا سەنتەری جوگرافیی هەموو شتێک بوون. بەڵام دواتر شتێکی دی ڕوویدا، ئەویش بریتیبوو لە ڕۆیشتنی خولانەوەی سەرمایە ڕووەو باشور و خۆرئاوا، بەم هۆیەشەوە دینامیکیەتێکی گۆڕاوی هێزە سیاسیەکان هاتەئاراوە. تا ئێستاش گرنگی بەو پرۆسە جوگرافیانە دەدەم کە لە ڕێگەیانەوە سەرمایەداری توانیوویەتی شێوازگەلی (لاندسکەیەپ/Landscape) دروستبکات (مەبەستی لە ڕووکاری دەرەکیی ڕوی زەوییە بە دیمەنی شارە جیاوازەکانەوە)، هەندێک کات گەلێک لە ڕووکارەکانی ئەم لاندسکەیپە تێکدەشکێندرێن و لە جێگەیان ڕووکاری جیاواز دروستدەکرێت. لە زۆرینەی بارەکاندا سەریکێشاوە بۆ بڵاوکردنەوەی هەژموون. لە سەدەی نۆزدەدا (بۆستن) ئەو پایتەختە بوو کە باڵی بەسەر زۆربەی شتەکاندا کێشابوو، پاشان پایتەختەکانی وەک (نیویۆرک) و (شیکاگۆ). کەواتە لەناوخۆی وڵاتیشدا ئەم شارانە جۆرێک لە پەیوەندی هەژمونیی پڕاکتیزەدەکەن.\nکاتێک بە شێوەیەکی گشتی بیرم لە ئیمپریالیزم دەکردەوە، ویستم بیرۆکەی ئیمپریالیزم دابنێم وەک باکگراوندێک بۆ پرۆسەكانی شوێن و بەرهەمهێنان کە وەک دەرئەنجامێکی کەڵەکەکردنی سەرمایە پەیدادەبن. ئەمە ئەوەیە کە من دەمەوێت کاری تێدا بکەم.\n-دەتوانیت ڕونکردنەوەی زیاترمان بدەیتێ دەربارەی ئایدیاکانت، کەڵەکەکردنی سەرمایەداری چی دەگەیەنێت؟ ڕێگەیەکمان نیشاندە بۆ تێگەیشتن لەمە؟\nهارڤەی: سەرمایەدار پارەیەکی هەیە دەیخاتە بواری سەرمایەگوزارییەوە، کە لە کۆتاییدا پارەیەکی زیاتری بۆ دەهێنێتەوە. مەبەست لە کردەی کەڵەکەکردنی سەرمایە بریتییە لەو پارە زیادەیە. بەڵام دواتر کێشەیەک دەردەکەوێت کە بریتییە لەوەی سەرمایەدارەکان چی لەم پارە زیادەیە دەکەن کە لە کۆتایی سەرمایەگوزارییەکەدا بۆیان دەگەڕێتەوە؟ زۆربەی جار دیسان سەرمایەگوزاری دەکەنەوە بە ئامانجی بەدەستهێنانی پارەی زیاتر. هەربۆیە لێرەدا پڕۆسەیەکی لۆژیکی لە کەڵەکەکردنی سەرمایەدا هەیە، کە گەلێک جار سەرمایەدارەکان لە ڕێگەی پارەوە دروستیدەکەن، گەلێک جاری تریش لە ڕێگەی پشتبەستن بە ئامڕازی دیکە وەک کڕین و پارەگۆڕینەوە و ڕێگەی دیکەی ئەو جۆرە ستراتیژیانە.\nدینامیکیەتی کۆمەڵگەکەمان، کە کۆمەڵگەیەکی سەرمایەدارییە، لە ڕێگەی هێزێکی پاڵنەرەوە بۆ کەڵەکەکردنی سەرمایە بە مەبەستی بەدیهێنانی قازانج وزەی پێدەدرێت، ئەم قازانجە بەو مانایە دێت کە پێویستە سیستەمەکە فراوانبێت لەبەرئەوەی دەبێت لە کۆتایی ساڵدا پارەیەکی گەلێک زیاتر لەو بڕە هەبێت کە لە سەرەتادا هەبوو. هەربۆیە دواجار دەگەینە ئەو بڕوایەی جەخت لەوە دەکاتەوە کە بۆ نمونە گەشەکردن ئاماژەیەکی گرنگی تەندروستیی سیستەمەکەیە. بۆیە سیستەمی سەرمایەداری ڕووبەڕووی کێشەیەک دەبێتەوە؛ یان گەشەکرد یان هەرەسهێنان، ئەمە ڕێک ئەو گەشەکردنەیە من باسمکرد، کە لە ڕاستیدا کەڵەکەکردنی سەرمایە بریتییە لە گەشەکردنی سەرمایە.\n-لە کتێبەکەتدا باس لەوە دەکەیت کە گرنگە جیاوازی بکەین لەنێوان “لۆژیکی هەرێمیی هێز” و “لۆژیکی سەرمایەداریی هێز”. بەڵام ئێستا شتێکی دژبەری ئەوە دەڵێیت، دەربارەی کارلێکی نێوان ئەو لۆژیکەی هاوبەشە لە پڕۆسەی فروانکردنی بواری شوێنیی لە لایەک و پێویستیی سەرمایەداری بۆ دۆزینەوەی شوێنی نوێ بەمەبەستی بەدەستهێنای قازانجی زیاتر لەلایەکی دیکە.\nهارڤەی: من بەشێوەیەکی سادە و لۆکاڵی و لەسەر ئاستی ویلایەتێک لە ویلایەتەکانی ئەمریکا تەماشای ئەمە ناکەم، لە مەودای سەرۆک شارەوانییەکدا، بۆ نموونە لە (بالتیمۆر)، کە تێیدا پڕۆسەی لەپیشەسازی-داماڵین(Deindustrialization) بەردەوامە و سەرمایەی لەبەردەڕوات. ئایا ئەو سەرۆک شارەوانییەی بەرپرسە لەو زەوییە چی بکات؟ ئایا هەر ئەوەندە بڵێت ئۆکەی کێشەیەکی ئەوتۆ نییە؟ یان ئایا سەرمایەدارەکان دەڵێن “پێویستە لەسەرمان سەرمایەی نوێ بهێنینە ناو ئەم شارەوە”؟ لۆژیکی هەرێمیی پەیوەستە بە هەوڵی بەردەوامیپێدانی تەندروستی و خۆشگوزەرانی بوارە تایبەتییەکەی لە ڕوبەڕوبوونەوەی ئەم بزوتنەوە بەهێزەی جوڵەی سەرمایە، لە چەپ و ڕاستەوە لە ناوەڕاست و هەموو شوێنێکەوە. ئەگەر پیشەسازیی ستیل و پیشەسازیی دروستکردنی کەشتی هەرەسبهێنن، ئەو کەسەی بەرپرسی ئەو ناوچەیەیە کە ئەم هەرەسهێنانە تێیدا ڕویداوە، چی بکات؟ لەوانەیە بڵێت “زۆرباشە، ئەو شوێنانەی ئەم پیشەسازیانە تێیدا هەرەسیهێناوە لەو شارە یان ناوچەیەدا، دەکرێت ببنە جێیەک بۆ بەستنی کۆنفڕانسەکان، یاخود ناوەندی گەشتیاریی و مۆزەخانە، یان هەرشتێک لەو بابەتانە”. هەربۆیە لۆژیکی هەرێمیی بەشێوەیەکی گەورە پەیوەستە بە هەوڵی بەردەوامیپێدانی تەندروستی و خۆشگوزەرانی (شوێن/Place) و (فەزا/Space)ی تایبەت لە چوارچێوەی ئەم ئایدیایەدا کە زەحمەتە بۆ هەر کەسێک بتوانێت کۆنترۆڵی بکات، لەبەرئەوەی سەرمایەدارەکان بڕیاریانداوە پارەکانیان لێرە دابنێن و لە جێیەکی دیکە سەرمایەگوزاری بکەن (بە مانایەکی دی سەرمایەگوزاری لە کەرتی دیکەی نوێی جێگرەوەدا بکەن). لەبەرئەوە تۆ ناتوانیت ڕێگری لەو سەرمایەدارانە بکەیت ئەگەر ئامڕازی بەهێز و ئۆرگانیزەکراوی کۆنترۆڵکردنت نەبێت، کە بێگومان بەشێکی زۆری ئەو ئامڕازانە نادیارن.\n-تۆ چەمکێکی دیکەت هەیە دەمەوێت زیاتر بۆمان ڕونکەیتەوە، کە لەڕاستیدا بۆتە چەمکێکی سێنتراڵ لە ئەرگومێنتەکانی نێو کتێبەکەتدا، ئەویش بریتییە لە جیاکارییکردن لەنێوان “کەڵەکەکردنی سەرمایە بەهۆی بەرهەمهێنانێکی بەرفراوانکراو” لەگەڵ “کەڵەکەکردن بەهۆی کەڵەکەکردنی سەرمایەی سەرەتایی(Primitive)”. یان ئەوەی تۆ ناوتناوە کەڵەکەکردن بەهۆی لەموڵکایەتی-داماڵین(Dispossession). دەکرێت بە ڕونکردنەوەی ئەم چەمکانە هاوکاریمان بکەیت؟\nهارڤەی: کەڵەکەکردنی سەرمایە بەهۆی لە موڵکایەتی داماڵین پەیوەستە بە ڕووتکردنەوەی کەسێک لە موڵک و مافەکانی. لە شێوازە ترادیشناڵەکەدا مافی هاوبەرامبەر و یەکسان لە موڵکداریی گشتیدا هەیە، یەکێک لەو ڕێگایانەی کە دەتوانیت بەهۆیەوە ئەو موڵکایەتییە وەربگریت بریتییە لە بەتایبەتیکردن(privatizing)[بەتایبەتیکردنی ئەو موڵکە گشتییە]. هەر بۆنموونە لەم ساڵانەی دوایدا بەتایبەتیکردنی ئاو بەرچاودەکەوێت. لەشێوازە ترادیشناڵەکەدا[لە خاوەندارێتیی گشتیدا] هەموو کەس دەتوانێت ئاو بەدەستبهێنێت، بەڵام کاتێک بەتایبەتیدەکرێت، ئەوا ئینسان بۆئەوەی بڕێک لەو ئاوە بەدەستبهێنێت دەبێت پارە بدات. هەروەک چۆن دەبینین زۆرێک لە دامودەزگاکانی پەروەردە و فێرکردن بەهۆی تەمویل نەکردنی کەرتی گشتییەوە بەتایبەتی کراون، بەمشێوەیە خەڵکانی زیاتر و زیاتر ناچارن کاربکەن بۆ هەنگاونان بەرەو کەرتی تایبەت. لە ئێستادا دەبینین دەرکەوتەکانی ئەو ئاڕاستەیە بەرەو کەرتی تەندروستییش دێت. ئەوەی لێرەدا لێی دەدوێین بریتییە لە لێسەندنەوەی مافە گەردوونی و سەرەتاییەکان و کارکردن بۆ بەتایبەتیکردنیان. هەربۆیە لەم دۆخەدا بەرپرسیارێتییەکانت تایبەتی دەبنەوە بە ئاڕاستەی خۆت لەبری ئەوەی دەوڵەت ئەو بەرپرسیاریەتیانە هەڵبگرێت. یەکێک لەو پڕۆژانەی لەم بوارەدا دەیبینین بریتییە لە بەتایبەتیکردنی ئاسایشی کۆمەڵایەتی. دەکرێت ئەم بابەتەیان زۆر گشتی(Generous) نەبێت [واتە بابەتێکی پسپۆڕییە و هەموو کەس بە فیعلی کاری تێدا ناکات]، بەڵام بابەتێکی جیهانییە و دەکرێت هەر کەسێک بەشێک بێت لێی. ئەوەی ئێستا باسیدەکەین بریتییە لەمە “ئەوەی نایەتە بوون؛ بەتایبەتیی بکە”، بێگومان ئەمەش بەو مانایە دێت کە هەموو خەڵکی جیهان سەرمایەگوزاری لە پارەی خانەنشینییەکەیاندا بکەن، واتا ڕۆیشتنی پارەیەکی زیاتر بۆ واڵ ستریت. کەواتە ئەمە ڕێک ئەوەیە کە من بە (تایبەتیکردن بەهۆی لەموڵکایەتی-داماڵینی دۆخە تایبەتییەکەمان) ناوی دەبەم.\nگەلێک شت تائێستا لە ڕووداندان، بۆنموونە بڕوانە لەو ڕێگەیەی کە لێیەوە دەست بەسەر زەوییەکاندا دەگیرێت، هەروەها بڕوانە لە چۆنییەتی لەناوبردنی بزوتنەوە جووتیارییەکان بەهۆی ئەو کارانەی دەوڵەت پێیانهەڵدەستێت. چەندین شتی لەم جۆرە لە سەرتاسەری جیهاندا ڕوودەدەن، کاتێک لە هەندێک شوێندا خەڵکانێک لەسەر حسابی کەسانی دیکە کەڵەکەدەکرێن(واتە لەڕێگەی دەرکردنیان لەشوێنەکانی خۆیان و پڕکردنەوەی جێگەکانیان بە کەسانی دیکە).\n-لەم ڕووەوە نموونەیەکی گرنگ هەیە، دەربارەی کۆمپانیا نەوتییەکان لە سەرتاسەری جیهاندا، هەروەک بۆنموونە لە نەیجیریا دەیکەن، کۆمپانیاکە هەڵدەستێت بە داگیرکردنی زەوییەکە و لەبەرامبەردا دۆخێک دێنێتە ئاراوە کە دەبێتەهۆی وێرانکردنی ژیان لەو جێیە.\nهارڤەی: بەڵێ ئەمە دروستە. بڕوانە ویلایەتە یەکگرتووەکانی ئەمریکا بە چی شێوەیەک ژیانی گوندیی مەکسیکی وێرانکردووە، دوای ئەوەی کە حکومەتی مەکسیکی دەستیکردووە بە هەڵگرتنی سەرجەم چەشنەکانی پاریزگاری لە خاوەندارێتیی دەستەجەمعی لە کۆمەڵگە گوندنشینەکاندا و کاری لەسەر بەتایبەتیکردنی زەوی کردووە. هاوکات دۆخیکی دیکە هەیە کە بریتییە لە لەناوبردنی ژیانی جووتیاران لەڕێگەی فۆڕمێکی تایبەت لە پرۆسەى ئابووری و سیاسی.\n-کاتێک لەمڕۆدا قسە لەسەر ئیمپراتۆریەت و ئیمپریالیزم دەکەین، ئەوا قسە لەسەر ویلایەت یەکگرتووەکانی ئەمریکا دەکەین. کەواتە چۆن دەتوانین هەڵسەنگاندنێکی تایبەتی بکەین بۆ سەرمایەداریی ئەم وڵاتە و ئەو پرۆسانەى کە پشتیان پێدەبەستێت لە بواری کارکردندا، لەودەمەی ڕۆڵی ئێمە لە جیهاندا فۆڕمێکی نوێی وەرگرتووە؟ لە وانەبێژییەکەی دوێنێتدا (دەربارەی ئیمپراتۆریەت و ئیمپریالیزمی ئەمڕۆ) لەسەر بەداراییکردنی(Financialization) سەرمایەداریی ئەمریکی قسەتکرد.\nهارڤەی: قسەکردن دەربارەی هەژموونی دارایی بەسەر جیهانەوە کە لە حەفتاکانی سەدەی ڕابردووەوە بەرقەرارە، هەنگاوێکی تایبەتییە لەلایەن ویلایەتە یەکگرتووەکانی ئەمریکاوە لەپێناو کارکردن لەسەر پاڵپشتی و هێنانەپێشەوەی سەرمایەداریی دارایی دژ بە سەرمایەداریی پیشەسازی و سەرمایەداریی بەرهەمهێنان. بەتایبەتی ئەم دوو جۆرە سەرمایەدارییە وەدەرنراون بۆ دەرەوەی وڵات، نەک بە تەواوەتی، بەڵکو زۆرینەیان گواستراونەتەوە بەرەو باشوور و باشووری ڕۆژهەڵاتی ئاسیا، و بێگومان بەشێکی بەرەو ئەوروپاش. لەبەرئەوەیە ویلایەتە یەکگرتووەکانی ئەمریکا یاریکەرێکی سەرەکی و بەهەژموونی بواری بەرهەمهێنانی جیهانی نییە. بەڵام لەبەرامبەردا ویلایەتە یەکگرتووەکانی ئەمریکا پشتدەبەستێت بە گۆشەنیگایەک کە جەخت لەوە دەکاتەوە بێهەژموونیی ئەمریکا لەم بوارەدا هیچ گرنگییەکی ئەوتۆی نییە، چونکە ئەو[ئەمریکا] هەمیشە خاوەنی هێزی داراییە، کە لەمیانەی هەشتاکان و نەوەدەکاندا ئەم هێزەی لەخزمەت بەرژەوەندییەکانیدا بەکارهێناوە، بەشیوەیەکی تایبەتی، لەهەمان کاتدا کاری لەسەر کۆکردنەوەی سامانێکی گەورە کردووە بەهۆی ئەم ستراتیژییە بەداراییکردنە تایبەتەوە. ئەوەی لە ئێستادا دەیبینین گەیشتنە بە کۆتایی، بەتایبەت دوای دەرکەوتەکانی کورتهێنان لە بودجەی ئەمریکادا، کورتهێنانی بانکیی لە ئەمریکا، کەواتە ئەگەر ئەمریکا وڵاتێکی قەرزدەر نەبێت، ئەوا هەمیشە هەستیاردەبێت بەرامبەر ئەو وڵاتانەی کۆنترۆڵی بابەتی قەرزیان بەدەستەوەیە، ئەمە بە هەڕەشەیەکی ڕاستەقینە بۆسەر هەژموونی ئەمریکا دادەنرێت.\n– لە دۆخێکی لاوازیی لەم چەشنەدا چۆن بتوانین هەڵسەنگاندن بۆ بەهای پێداگریی نوێ لەسەر هەرێمێتی/ قەلەمڕەویی(territoriality) بکەین؟ بەتایبەتی لە کاتێکدا کە نیوکۆنزێرڤاتیڤەکان لەئێستادا ڕابەرایەتیی باڵی ڕاستڕەو دەکەن و وادیارە هاژووتنی ئەم باڵە بەو ڕێڕەوەیە کە تۆ پێی دەڵێیت لۆژیکی هەرێمێتی. ئەوان سەرکردەی دەوڵەتێکن لە دۆخێکی تەواو جیاواز لە دۆخی سەرۆک شارەوانییەکەی بالتیمۆر. ئەم ناکۆکیانە چین، و بۆچی سەرچاوەی نوێ گرنگە؟ ئەوە هەر بەتەنها ئەو لاوازییەیە کە باستکرد؟\nهارڤەی: ئەم پرسیارە لوغزێکی گەورەی هەڵگرتووە، پێم وایە دەتوانین تەنها چەند پێشبینییەکی لەسەر بخەینەڕوو. خەمڵاندنی تایبەتیی من ئەوەیە کە ئەو وەرچەرخانەی لە شێوازی تێڕوانینی ویلایەتە یەکگرتووەکان بۆ جیهان ڕوویداوە و وایکردووە ڕوانگەیەکی زیاتر هەرێمێتی(قەڵەمڕەویی) هەبێت بەهۆی هەژموونیەوە لەسەر عێراق، بریتییە لە پارادۆکسێکی گەورە لە مێژووی سیاسیی ویلایەتە یەکگرتووەکانی ئەمریکادا. جۆرێکی نوێی پڕاکتیزەکردنی ئیمپریالیزم نیشان دەدات، کە ماوەی سەد ساڵە ویلایەتە یەکگرتووەکان شوێن ئەو سیاسەتە نەکەوتووە. ئەم سیاسەتە ئەمریکای گەڕاندەوە بۆ سەردەمی مەکینلی(Mckinley) و ئەوەی لە کۆتاییەکانی سەدەی نۆزدەهەمدا ڕوویدا. لەبەرئەوە ئەو پرسیارە گەورەیەی کە دەبێت لێرەدا بیکەین ئەمەیە: بۆچی ئەم وەرچەرخانە بەرەو مۆدێلی هەرێمیی ڕوویدا؟ و بۆچی ئەم وەرچەرخانە ڕوەو میلیتاریزەکردن بوو؟ لەگەڵ ئەوەشدا ئەمە بەتەواوی شتێکی تازە نییە، لەبەرئەوەی هێزی سەربازیی ئەمریکی هەتاوەکو ئێستاش یەکێکە لە لایەنە گرنگەکانی پڕاکتیزەکردنی ئیمپریالیزمی ئەمریکی، بەڵام ئەوەی تازەیە بەکارهێنانییەتی بەشێوەیەكی تەواو ناوازە. تاڕادەیەکیش بابەتێکی جیاوازترە لەوەی وەک شێوەیەک لە شێوەکانی شەڕی بەرگری(Defensive) لە ڤێتنام لێیبڕاونرێت کە ئاڕاستەکراوە بەرەو شەڕی هێرشبەریی(Offensive) و جڵەوگیریی(Preventive)، لەپێناو هەوڵدان بۆ بڵاوکردنەوەی وێنەیەکی هەرێمیی، کە بە جۆرێک لە جۆرەکان لە سیاسەتی جیهانیدا تازەیە. شتێکی تازەیە بەشێوەیەکی دیاریکراو.\nتێگەیشتنی تایبەتی من بەرامبەر ئەم پرسە ئەمەیە: ڕوانگەی نیوکۆنزێرڤاتیڤەکان کە ئەم سیاسەتە ئارستەدەکەن، بەشێوەیەکی زۆر گەورە گرنگیدەدات بە درێژەپێدانی دەسەڵات و سیستەمەکەیان، ئەوەش گرنگە لایان کە ئەم دەسەڵاتەیان لە سەرکەوتنەکانی پێشوترەوە بەدەستنەهێناوە، بەڵکو بەهۆی میکانیزمە داراییەکانەوە یان بەهۆی توانای بەرهەمهێنانەوە، یان تەنانەت بەهۆی میکانیزمەکانی قایلکردنی کولتوورییەوە، کە لە پێشتردا خاوەنی ئەم میکانیزمە بوون. لەبەرئەوە هێزی سەربازیی بە بەرزکەرەوەی سەرەکی ئەم هێزە دادەنرێت، هاوکات بەدڵنیاییەوە کارێکی باش نییە لە سنووری بڵاوکردنەوەی هێزی قەبارە گەورە، بەو پێیەی هێزی سەربازیی تائێستاش پەیوەندیی هەیە بە لۆژیکی هەرێمییەوە، هەربۆیە گەڕانەوە بۆ میلیتاریزەکردن، دەتگەڕێنێتەوە بۆ پڕۆسەی باڵادەستکردنی هەرێمیی. پێموانییە ئەوە هاوتەریب بێت لەگەڵ پراکتیزەکانی ئیمپریالیزمی ئەمریکی، هەروەها دڵنیاشنیم کە تا داهاتوویەکی دوور بەردەوام بێت. پێدەچێت لەبری ئەوە شتێکی دیکە پیادەبکەن، کە دواتر یارمەتیدەریان بێت لە دۆزینەوەی ئەوەی دەیانەوێت. لەبەرئەوە بە شێوەیەک لە شێوەکان داگیرکردنی عێراق، شکستێکی ئاشکرا بوو، ئەگەر بە ڕاستی کەیسەکە بەم جۆرە بێت، ئەوا پێویستە لەسەریان دووبارە داڕشتنەوەیەکی هەرێمی بکەن بۆ پراکتیزەکردنی ئیمپریالیزمی ئەمریکی، ئەمەش دەکرێت بە گەڕانەوە بێت بۆ هەندێک لەو کارکردنانەی لە هەشتاکان و نەوەدەکاندا باڵادەستبوون، ئەگەر بتوانن ئەوەش بکەن. بەڵام جارێکی دیکە وادیارە تائێستا کێشەکە بریتییە لە لاوازی ویلایەتە یەکگرتووەکان لە ڕووی دامودەزگا داراییەکانەوە، هەروەها لەڕووی توانای بەرهەمهێنانیشەوە.\n-هەروەها جەختت لە گرنگی پەیوەندییەکی دینامیکیی کردەوە لەنێوان لۆژیکی ناوخۆیی و لۆژیکی دەرەکی، کە ئەویش پەیوەستە بەوەی لێردا دەیڵێیت.\nهارڤەی: باری ناوخۆیی ویلایەتە یەکگرتووەکانی ئەمریکا، ڕۆڵێکی گرنگی هەیە لە چۆنیيەتی ڕوودانی شتەکان لە دەرەوە. بەپێچەوانەشەوە، ئەوەی لە دەرەوە ڕوودەدات دەبێتە سەرچاوەیەکی کاریگەر لەسەر ناوخۆی ئەمریکا. ئێستا من زۆر گرنگی بەم بابەتە دەدەم، دەربڕینێکی بەناوبانگی (هانا ئارێنت) هەیە دەڵێت؛ ئەو دەوڵەتەی لە دەرەوە ئیمپراتۆر بێت، واتە لەناوخۆدا ستەمکارە. کاتێک دەبینین کارەکانی ئەمریکا لە دەرەوە میلیتاریزەکراون، هاوکات هەوڵگەلێک دەبینین بەرەو میلیتاریزەکردنی کۆمەڵگەی ئەمریکی لەناوخۆدا. لەمبارەیەوە ساتێکی ناوازەی (جۆرج بۆش) هەیە، کاتێک هەڵدەستێت بە ناساندنی داواکاريی گشتی (ئاشکرۆفت) دەڵێت: “ئەمە یەکێکە لە جەنەڕاڵەکان، خۆم دەپرسم بۆچی بە جەنەڕاڵ ناویدەبەین؟ زۆرباشە، من پێموایە هۆکارەکەی ئەوەیە کە ئێستا هەموومان لەناو کایەی سەربازییداین”.\nئەم ئاڕاستەیەی لەسەر میلیتاریزەکردنی ژیانی سیاسيی ئەمریکا ڕاوەستاوە، بارێکی تۆقێنەرە. بێگومان جەنگی دژ بە تیرۆر و ترس لە تیرۆر بۆتە یەکێک لە ڕێگەکان بۆ پاساودانەوەی ئەو میلیتاریزەکردنەی لە ناوخۆ و دەرەوەدا سەرپێخراوە. هەربۆیە من تاڕادەیەک توڕەم دەربارەی چۆنیەتی بەکارهێنانی ئەو ترسە بۆ ئامانجی سیاسيی تایبەت لەپێناو بڵاوکردنەوەی سیستەم و دەسەڵات لە ناوخۆ و دەرەوەدا.\n-تامەزرۆم بۆ زانینی بیرکردنەوەکانت دەربارەی ڕۆڵی تەکنەلۆژیا لە گشت ئەم بابەتانەدا. وەک ئاماژەت پێدا ئەمریکا بەجۆرێک لە جۆرەکان شکستیهێناوە لە پڕۆسەی پێکەوەگرێدانی تەکنەلۆژیا لەگەڵ بەرهەمهێنان، کە ئەم شکستە بەتەواوی لێرەدا ئەکچواڵیزە بووە، بەڵام لە لایەنی پێکەوەگرێدانی تەکنەلۆژیا لەگەڵ بوارە میلیتارییەکاندا، سەرکەوتنی بەدەستهێناوە لە فەراهەمکردنی ئەو مەرجانەی ئەمریکای کردۆتە پۆلیسێکی ژمارە یەک لە جیهاندا بە ڕێگەیەکی نوێی کاریگەر لە بواری میلیتاریدا، بەبێ ئەوەی زەروریی بێت کە ڕێگەیەکی سیاسی بگرێتەبەر. دەتوانیت بۆچونی خۆت بڵێیت گەر پێتوایە پەیوەندییەک هەیە لەنێوانیاندا.\nهارڤەی: دوو شت هەیە: یەکەمیان، یەکێک لەو مەیدانانەی کە هێشتا ویلایەتە یەکگرتووەکانی ئەمریکا خاوەن هەژموونێکی زۆرە تێیدا، بریتییە لە داهێنانە تەکنەلۆژییەکان. زۆرێک لە داهێنانەکانیش پەیوەندیدارن بە لایەنی میلیتارییەوە. نزیکەی ٥٠%ی کاروبارەکانی پەیوەست بە توێژینەوە و پەرەپێدان لەنێو خاکی ئەمریکادا ئەنجامدەدرێن. لەبەرئەوە ویلایەتە یەکگرتووەکانی ئەمریکا هێشتا سەنتەری داهێنانی تەکنەلۆژییە لە جیهاندا. بەڵام کێشە گەورەکە بریتییە لەوەی ئەم داهێنانە تەکنەلۆژییانە لەناوخۆدا بەکارناهێنێت، بەڵکو زۆرینەیان لە دەرەوە بەکاردەبرێن. ژاپۆنی و چینییەکان و خەڵکی سەنگافۆرە گەلێک کارامەن لە وەرگرتنی تەکنەلۆژیا ئەمریکییەکان، بە پێدانی مافی داهێنەر، بەڵام دواتر ئەم داهێنانانە لە بەرژەوەندی سیستەمی بەرهەمهێنانی تایبەت بەخۆیان بەکاردەهێنن، تەنانەت ئەو سوودەی لە بواری تەکنەلۆژییەوە بەدەستدێت- جگە لەو پارەیەی بەهۆی خولانەوەی پارەی کرێوە دەگەڕێتەوە بۆ ویلایەتە یەکگرتووەکانی ئەمریکا، کە بەهۆی بەدەستخستنی مەرجەکانی کارکردنەوە دەدرێت بە ئەمریکا- مەرج نییە لە چوارچێوەی ویلایەتە یەکگرتووەکانی ئەمریکادا بمێنێتەوە.\nدووەمیان، لە بوارە میلیتارییەکەدا کێشەیەکی ڕاستەقینە دەبینین: لە ڕووە تەکنەلۆژییەکەوە ئێستا ئەمریکا دەتوانێت لە بەرزایی ٣٠ هەزار پێوە هەژموونیی خۆی بەسەر هەموو شتێکدا بسەپێنێت. بەڵام ئەگەر تۆ لە داگیرکردنی وڵاتێکی وەک عێراقدا بیت لەسەر زەوییەوە، ئەوا سەپاندنی هەژموون بەسەر جیهاندا لە بەرزایی ٣٠ هەزار پێوە بە بەکارهێنانی تەکنەلۆژیای پێشکەوتوو بەتەنها، بەکارهێنانێکی ئەوتۆی نییە. پێویستت بە هێزێکی زەمینيی زەبەلاح هەیە. ئەمریکا کار بۆ پاراستن و لەدەستنەدانی هێزە زەمینییەکانی دەکات، بۆ ئەم مەبەستەش هەوڵی دروستکردنی هێزی میلیشیای بەکرێگیراو دەدات، بە پێدانی پارە بە چەکدارە پۆڵەندییەکان بۆئەوەی ئامادەییان هەبێت، هەروەها پارە دەدات بە ٢٠ کەس لە لیتوانیا و ئیستۆنیا و جێگەی دیکە بۆئەوەی لەشوێنی مەبەست ئامادەبن. بەمەش کار لەسەر دروستکردنی سوپایەکی بەکرێگیراو دەکات، چونکە-ئەگەر دەڕبرینەکە دروست بێت- خاوەنی هێزی پێویست نییە لەسەر زەوی. لەڕاستیدا ئێستا دەبینین ماندوبوون و زیانلێکەوتنێکی گەورە بە هێزە سەربازییەکانییەوە دیارە، کە بۆتە کێشەیەکی جەوهەریی و هەرگیز ناتوانێت بە جەختکردنەوە لەسەر سوودبەخشیی هێزە تەکنەلۆژییەکەی چارەسەری بکات.\n-لەلایەک مشتومڕ و ئاماژەکانت تایبەتبوون بە سنوورەکانی ئیمپریالیزمی نوێ لە ویلایەتە یەکگرتووەکانی ئەمریکا، لەلایەکی دیکەوە ڕوانگەی دژە کۆڵۆنیال، لەوێشەوە بەئاڕاستەی سەرمایەداریی ئەمریکی کە بەرەو بەداراییکردنی(financialization) ئەو دامودەزگایانە دەڕوات کە مامەڵەیان لەگەڵدا دەکات. دەخوازم پرسیارێکت لێبکەم پەیوەست بە پێکهاتەی دژبەر و ئۆپۆزسیۆن[دژبەری ئەو سیاسەتانەی ئەمریکا]. تۆ وەک مارکسیستێک پێدەچێت هەستیار بیت بەرامبەر ئەو هێزە ئۆپۆزسیۆنانەی کە وردەوردە لە هەندێک شوێنی تایبەتدا لە هەڵکشاندان، وەک دەرئەنجامێکی ڕزگاربوونی خەڵک لە کۆتوبەندی ئەو پڕۆسانە. بە بۆچوونی تۆ ئەو زەمینە سیاسییە بنەڕەتییە چییە کە گونجاوبێت بۆ خوڵقاندنی ئۆپۆزسیۆنێکی ڕاستەقینەی ئیمپریالیزمی ئەمریکی؟\nهارڤەی: گەلێک ڕێگە هەن بۆ ڕێکخستنی ئۆپۆزسیۆن، بەهیچ جۆرێکیش زەڕوری نییە ئەو ڕێگەیە زاڵبکرێت کە من بە باشتری دەزانم. لە سەرتاسەری جیهاندا گەلێک ئۆپۆزسیۆنی نەتەوەیی هەن دژ بە هەژموونی جیهانیی ئەمریکا، هەندێکیش لەوانە دەستیانکردووە بە هاندان بۆ بەستنی هاوپەیمانێتیي ڕاستەقینە و دڵنایەکەرەوە لەنێوان ئەو هێزانەی بە شێوەیەکی گەورە بەرهەڵستکاری کردەوەکانی ئەمریکان لە سەرتاسەری جیهاندا. دەبینیت ئەم بابەتە لەنێو هاوپەیمانەکاندا لە زیادبووندایە، وەک ئەوەی لەنێوان بەرازیل و هیندستان و چین و ڕوسیادا هەیە و خەریکە دەبێتە هاوپەیمانێتییەکی نیشتیمانی. بەڵام ئەوەی ئێستا دەیبینین بریتییە لە بوونی زۆنی ئۆپۆزسیۆنیی لەسەر ئاستی وڵاتێک، بۆ ڕوبەڕوبوونەوەی هەوڵەکانی ئەمریکا کە لەسەر ئاستێکی جیهانیین، بەگشتی پێموانییە ئەوەی دەیکەن کارێکی پێشکەوتنخوازانە بێت. من لە چەند ڕێچکەیەکەوە پێموایە کارێکی پاشکشەخوازانەیە، هەروەک پێموایە ترسناکیشە. بەڵام لەگەڵ ئەوانەشدا، ئۆپۆزسیۆنێکی هاوپەیمانیی گەلێک بەهێز هەیە لەنێوان ڕوسیا، چین، هیندستان، بەڕازیل، دژ بە ئەمریکا، یاخود دژ بە ئەوروپا، کە لەلای من وەک جەنگێکی جیهانی سەخت وەهایە، ناخوازم لێکەوتەکانی[لێکەوتە سلبییەکان] پەرەبسەنێت، بەڵام پێموایە بەو جۆرە دەبێت.\nهەروەها چەندین فۆڕمی دیکەی ئۆپۆزسیۆن هەن لەسەر ئاستی لۆکاڵی. وەک باڵێکی بزوتنەوەی دژە جیهانگیری، جیهانگیریى جێگرەوە، وەک پێشتر ئاماژەم پێدا، جەخت لەوەدەکاتەوە هەموو ڕێگەچارەکان لەسەر ئاسی لۆکاڵی هەن و هەوڵ بۆ دۆزینەوەی ڕێگەچارەی لۆکاڵی دەدات. لە هەندێک دۆخدا دەکرێت ئەم هێزانە سوودبەخشبن، بەوپێیەی دەکرێت ئەو ڕێگەچارە لۆکاڵییانە درێژبکرێنەوە بۆ دەرەوە و گشتگیر ببن، ئەمەش لەکاتێکدا ئەگەر خەڵک ڕێگەیەکیان دۆزییەوە بەرەو پێکەوانانی شتێک بۆ کارکردن لە چوارچێوەی شوێنێکی تایبەت و بە ڕێگەیەکی تایبەت. گەلێک ئەزموون هەیە لەنێوان ئۆپۆزسیۆنەکانی ئەم ئاستەدا. بەڵام ئەوەی تائێستا دڕدۆنگم دەکات بریتییە لە نەبوونی ئۆپۆزسیۆنێکی گشتگیری یەکگرتوو لەگەڵ نائامادەیی پلانێکی باش، کە دژ بەو دۆخە بێت لەسەرئاستی جیهانی و لۆکاڵی دەگوزەرێت. بۆنموونە تووشی سەرسوڕمان دەبم کاتێک دەزانم بڕێکی زۆر نیگەرانی و بێزاری لەنێو ئەمریکادا هەیە دەربارەی زۆر شت، وەک بوارەکانی پەروەردە و فێرکردن، چاودێریی تەندروستی، خزمەتگوزارییە گشتییەکان، ژێرخانێکی شکستخواردوو، بەڵام سەرەڕای ئەوانە تائێستا بزوتنەوەیەکی سیاسی بوونی نییە کە بتوانێت ئەم بیرۆکانە لەخۆبگرێت و بڵێت کە پێویستە بەشێکبن لە سیاسەتێکی پێشکەوتنخوازانەی نوێ لەم وڵاتەدا، و هەر کەسێکیش دێتە سەر دەسەڵات پێویستە ئەم پرسانە چارەسەر بکات.\nدەبینم دیموکراتەکان دەستیانکردووە بە چارەسەرکردنی ئەم پرسانە، لەبەرئەوەنا کە ئەوەیان دەوێت، بەڵکو بەهۆی فشاری بنکەی میللی لەسەریان بۆ ئەنجامدانی. بەڵام پێموانییە بتوانن توڕەیی گەشەسەندووی نێو گروپە گەورەکانی دانیشتووان کەمبکەنەوە سەبارەت بەو لایەنانەی پەیوەستە بە ژیانیانەوە، وەک کێشەکانی چاودێریی تەندروستی و کێشەی دڵنیایی(تأمین) و نەبوونی سەرچاوەی دەرامەت لەنێو ئەو سامانە گەورەیەی لەلایەن پلۆتۆکراسەکان (دەوڵەتمەدارە دەوڵەمەندەکان) و چینە باڵاکانەوە کەڵەکەکراوە.\n– چی پێناسەیەکت هەیە بۆ ئەم دۆخە؟ ئایا بریتییە لە شکستی دەزگاکانی ڕاگەیاندن؟ یان ئایا شتێک هەیە لەنێو جیهانی پۆستمۆدێرندا، کە بەهۆیەوە خەڵک دەستەوەستان دەبن لە دروستکردنی پەیوەندییەک، کە بۆ بزاوتنیان بە ئاڕاستەی ئەکتی سیاسی زەرورییە؟\nهارڤەی: هەموو ئەوانەی سەرەوەیە. کردەی ڕێکخستنەوەی ئەو شتانەیە کە دەکرێت پێکەوە بێن. جەختکردنەوەیە لەسەر کێشە تایبەتەکان، بۆنموونە مافی نێربازەکان، بزوتنەوەکانی ژنان، وە هەموو ئەو بابەتانە، لەگەڵئەوەی من پێموایە زۆر گرنگن و دەمەوێت پشتگیرییان لێبکەم، بەڵام ئەگەر کێشەکان بەتەنها بریتیبن لەمانە، ئەوا شتەکان بەشێوەیەکی بەرچاو بەش بەش دەبن. ئیدی دەبێتە بارێکی ترسناک، بۆنموونە بیهێنە پێشچاوت بڕیاربدرێت هەڵبژاردنەکانی داهاتوو بەشێوەیەکی سەرەکی پەیوەستبێت بە پشتگیریکردن یان پشتگیری نەکردنی تۆ بۆ (هاوسەرگیری نێربازەکان)! سەرەڕای ئەوە بەئاشکرا دیارە چۆن ئەم شتانە وەک بەشێک لە ئامرازە سیاسییەکان بەکاردەهێنرێن بۆ مانەوەی حیزبەکان لە دەسەڵاتدا. هەربۆیە من گەلێک پەیوەستم بەم بابەتەوە.\nدوای ئەوە بەڵێ بێگومان دەزگاکانی ڕاگەیاندن ڕۆڵێکی گرنگیان هەیە. کاڵبوونەوەی گوتاری گشتی (Public discourse) تەواو ئازاردەرە بۆ من. سەرەڕای ئەوەی ئێستا میدیا بەرپرسەکان کارناکەن بۆ وروژاندن و چارەسەرکردنی کێشەکان و پرسیارە ئاڵۆزەکان بە ڕێگەیەکی بەرپرسانە، لەگەڵ ئەوەشدا زۆرینەی ئەو بارودۆخەی لە تەواوی جیهاندا دەگوزەرێت سادە و ئاسان دەکرێتەوە تا ئەو ڕادەیەی بریتیبێت لە هاوارکردنی (تیم ئۆرێلی) بەسەر (ئەیڵ فرانکن)دا، یان بەپێچەوانەوە*. لەبەرئەوە پێدەچێت ڕێگەیەک نەبێت بەهۆیەوە بتوانین دانیشین و بەشێوەیەکی هۆشیارانە گفتوگۆبکەین دەربارەی دۆزینەوەی ئەو ڕێگەیەی کە پێویستە پێیدا بڕۆین و چۆنیەتی ڕێکردن تێیدا. هەر کاتێک هەوڵدەدەیت گفتوگۆیەکی هۆشیارانە بکەیت، ئەوا دەچیتە دەرەوە لەو بازنە داخراوە بەردەوامیپێدراوەی بۆتە گەمەیەک بۆ بێناوەڕۆککردنی یەکتر و هاوارکردن بەسەر یەکتردا. میدیا هەمیشە دەستی هەیە لەم تاوانەدا، چونکە بۆتە ئاوێنەیەک بۆ پیشاندانی ئەو گفتوگۆیە. لەڕاستیدا ئەم پرۆسەیە هەوڵێکە بۆ بێنرخکردنی گوتاری گشتی، لەپێناو پیشاندانی دیمەنێک لە گفتوگۆی بەتاڵی یەکتربەزێن(گلادیاتۆرانە) لەنێو ئەو ستۆدیۆیەی گفتوگۆکەی تێدا ئەنجامدەدرێت.\nهەروەها ڕاستییەکی دیکە هەیە کە بریتییە لە نەبوونی فۆڕمێکی دامودەزگایی (institutional). ئەمە گوزارشتە لە شکستی سیستمی حیزبایەتی لەم وڵاتە[ئەمریکا]، هاوکات دەرخەری ڕاستییەکیشە کە هەردوو حیزبەکە[دیموکرات و کۆماریی] چاوبەرەوژێری سەرمایەیەکی گەورەن تایبەت بەو پارانەی هیچکامیان لە کێشەی چینایەتییدا بەکاریناهێنن، دەشڵێن “بەڵێ جەنگێکی چینایەتی هەیە، بەڵێ کێشەی چینایەتی هەیە، پێویستە لەسەرمان رووبەڕووی ئەم پرسە ببینەوە وەک کێشەیەکی چینایەتی بە تێپەڕین لە هێڵە رەگەزییەکان(Race)، بە تێپەڕین لە هێڵە جێندەرییەکان، بە تێپەڕین لە هێڵی ئاڕاستە سێکسوالیتەکان. ئەمەیە کێشەی چینایەتی، پێویستە لەسەرمان سیاسەتێکی چینایەتی پەیڕەوبکەین کە بە شێوەیەک لە شێوەکان پەیوەندیداربێت بە وڵاتەوە”.\n-دەخوازم بۆچوونی خۆت بڵێیت سەبارەت بە ڕۆڵی حکومەتی تۆنی بلێر و وڵاتە ڕاستەقینەکەت(بەریتانیا) پەیوەست بە ئیمپریالیزمی نوێوە، چونکە حکومەتەکەی پارتی کرێکاران کە بلێر سەرکردایەتی دەکات، لە ئێستادا بۆتە ئامڕازێک بۆ بەدیهێنانی ئامنجەکانی ئەمریکا. هەڵسەنگاندنی تۆ چییە بۆ ئەم بارودۆخە و چی دەگەیەنێت بە بۆچونی تۆ؟\nهارڤەی: ئەم پەیوەندییە [ئەمریکا-بەریتانیا] مێژووییەکی درێژی هەیە. دەگەڕێتەوە بۆ جەنگی سویس لەساڵی ١٩٥٦ کاتێک بەریتانیا بەتەنها چووە شەڕەکەوە، ویلایەتە یەکگرتووەکانی ئەمریکا هەستا بە سزادانی و پێیگوت “وەرە دەرەوە لەوێ، وەرە دەرەوە لە میسر”، لەوە بەدواوە بەریتانییەکان بە شێوەیەکی بەرچاو خۆیان پەیوەستکرد بە سیاسەتی دەرەکی ئەمریکاوە. ئیدی هەمیشە دوودڵ بوون لە هاویشتنی هەنگاوێک کە دژ بە سیاستەی دەرەکی ئەمریکا بێت. لەبەرئەوە ئەم جۆرە پەیوەندییە هاوبەندییە[دەتوانین بڵێین پاشکۆیەتی بۆ بەریتانیا] مێژوویەکی کۆنی هەیە.\nجگە لەوەش بیرمان نەچێت ئەمریکییەکان و بەریتانییەکان پێکەوە هەستان بە پڕۆسەی پاراستنی ئاسمانی عێراق لەساڵانی نەوەدەکان (کە ئەودەم بە ناوچەی دژە فڕین ناسرابوو)، بەوەش درێژەیاندا بە زۆنی فڕینی ئازاد. بەریتانیا لەماوەی سەرۆکایەتیى کلینتۆندا بەشێوەیەکی چڕ ئامادەیی هەبوو لە عێراقدا. کاتێکیش بۆش هاتەسەر دەسەڵات و ئەو پۆستەی وەرگرت، بژاردەیەکی قورس هاتە بەردەم بەریتانییەکان. وەک دەزانیت یەکێک لە شتە گرنگەکانی ئەودەمە بریتیبوو لە ڕێگریکردنی فەڕەنسا لە بەشداریکردنی پڕۆسە سەربازییەکان، هەربۆیە گەلێک زەحمەت بوو بۆ بەریتانیا کە بڵێت “ئێمە لەدەرەوەی بازنەی ئەو پڕۆسە سەربازییەین”.\nبەریتانییەکان ئەوەشیان دەزانی کە بۆش بەڕادەیەکی زۆر سیاسییەکی قینهەڵگر و تۆڵەسێنە، ئەگەر لێی جودابیتەوە، رووبەڕووی تەنگەژەیەکی ڕاستەقینە دەبیتەوە. ئەمریکا دەیتوانی کێشەی ڕاستەقینە بۆ بەریتانیا بخوڵقینێت، بەتایبەت لە ئێرلەندای باکور. لێرەدا تێبینی دەکەین یەکێک لەو هۆکارانەی کە لە ئیسپانیا پاڵی بە “ئەزنار”ەوە نا بۆ هەنگاونان لە پرۆسەی بەشداریکردن لە جەنگدا بریتییبوو لە ناساندنی ڕێکخراوی ئیتای جوداییخواز(ETA) وەک ڕێکخراوێکی تیرۆریستی لەلایەن ئەمریکاوە. لەبەرئەوە ئەمریکا لە دۆخێکدایە توانای خوڵقاندنی کێشەی هەیە بۆ ئەو حکومەتانە بە هەر ڕێگەیەک بێت، بەریتانیاش ئەمەی ناهەوێت.\nبەڵام لەگەڵ ئەوەشدا پێم وایە بلێر بە ڕێگە میسیانیکەکەیەوە، بەشێوەیەکی ڕاستەقینە باوەڕی بە جۆرێکی دیکەی مومارەسەی ئیمپریالیزم هەبوو لەلایەن ئەمریکاوە. بەشێوازێکی ناوازە وەها بابەتێکم کەشفکردووە، کاتێک بلێر لەبەردەم کۆنگرێسدا وتەیەک پێشکەشدەکات، جەخت لەوە دەکاتەوە کە “ئێمە قسە لەسەر بەها ئەمریکییەکان ناکەین، بەڵکو قسە لەسەر بەهاگەلی یونیڤێرساڵ دەکەین، بەجۆرێکیش قسە لەو بەهایانە ناکەین کە ئیمتیازێکی تایبەتییان هەبێت”. لەبەرئەوە پێموایە بلێر هەوڵدەدات چەمکێکی ئیمپریالیزمی جیهانییتر (cosmopolitan imperialism) فۆرمولەبکات، لەبەرامبەر ئەو ئیمپریالیزمە نیشتیمانییەی (nationalism imperialism) لە ئەمریکا بەهۆی ئیدارەی جۆرج بۆشەوە دروستبووە، کە دەیگوت “بەها ئەمریکییەکان، بەهاگەلی باڵان. هەموو کەسێک لە جیهاندا دەخوازێت ئەمریکیی بێت، هەموو کەسێک لەوباوەڕەدایە کە ئێمە قەڵای ئازادیین” بۆش ئەم قسانەی دەکرد. لە کاتێکدا بلێر دەیگوت “نەخێر، ئەوە پرسە ڕاستەقینەکە نییە”.\nهەربۆیە پێموایە بلێر لەو بڕوایەدابوو کە ڕێگەیەک لە ڕێگەکان دەتوانێت پاڵ بە بۆشەوە بنێت بۆ جۆرێکی جیاوازتری پڕاکتیکی ئیمپریالیستی، کە کەمتر نیشتیمانی بێت و زیاتر جیهانی بێت. ئێمە ئەم بابەتەمان بینی لەژێر ڕۆشنایی ئەو ڕاستییەدا کە ئاماژە بەوەدەدات بلێر ئەو کەسە بوو پاڵی بە بۆشەوە نا بۆ داڕشنی شتێک لە بابەتی نەخشەڕێگای ڕۆژهەڵاتی ناوەڕاست بۆ چارەسەرکردنی ململانێی فەلەستین-ئیسرائیل. لەوباوەڕەدا نەبووم کە ئیدارەی بۆش بە شێوەیەکی ئاسایی ئەمە بکات. بەڵام کارەکەی کرد چونکە بەریتانییەکان پاڵیان پێوەنا بۆ کردنی، ئەوانیش پێویستبوو لەسەریان شتێک بکەن لەسەر ڕێڕەوی ئەو هێڵە. دەبێت لەژێر ڕۆشنایی ئەم هەلومەرجەدا لە بارودۆخی بەریتانیای پەیوەندیدار بەم بابەتەوە تێبگەین.\n-دەتوانم گریمانەی ئەوە بکەم کە بەڕێگەیەک لە ڕێگەکان بۆش وەک میدیۆمێک لەگەڵ ئەوروپییەکان دەڕوانێتە بەریتانیا.\nهارڤەی: زۆرباشە دەتوانم بڵێم بەڵێ گومانی ئەوە دەکەم، بەڵام بە دڵنیاییەوە ئەم کارەی نەدەکرد گەر ببوایەتە هۆی زیاتر بەدوژمنکردنی بەریتانیا بەرامبەر ئەوروپا. بەڵام لەم دواییانەدا بەریتانیا هەوڵدەدات بە گەڕانەوەیەکی کەم بۆ ڕیزی ئەوروپا سەرکەوتنێک بەدەستبهێنێت، چونکە هەستی بەوە کردبوو کە لە چوارچێوەی ئەوروپادا کەنارگیرخراوە.\nسەرچاوە: سایتی سۆسیالیزمی ئەنتەرناسیۆنال


کۆمەڵێک وێنە کە لە ساتێکی هێندە جواندا گیراون شایەنی خەڵاتن – تۆڕی میدیایی خەڵک\nکۆمەڵێک وێنە کە لە ساتێکی هێندە جواندا گیراون شایەنی خەڵاتن\n2019/09/12 - 6:22 PM\nئەمەی خوارەوە کۆمەڵێک وێنەیە کە لە ساتێکی هێندە جواندا گیراون شایەنی خەڵاتن:\nباشترین کات و باشترین جوڵە\nوادیارە پیاوانی گەڕەک توڕە دەبن!\nئەم کڵاوە بە تەنها چی دەکات؟\nخلیسکان لە ناو ئاودا\nلە گەرمەی ڕووداو دا\nچرکەیەک پێش قەومان\nڕێجیمی دکتۆر فادی بۆ دابەزاندنی کێش، ۱٥ بۆ ۲٥ کیلۆ له یه‌ک مانگ\nهانی و فرمێسک لە شاری سلێمانی کۆنسێرتێکی گەورە ساز دەکەن\n2020/08/14 - 12:42 PM\nشێرپەنجەی پێست بڵاوترین جۆری شێر پەنجەكانە و ڕێژەی توشبوانی زۆرە بەڵام نیشانەكانیشی ڕون و ئاشكران و دەتوانیت بە زووی پێش توشبون ئاگاداریان بیت و سەردانی پزیشك بكەیت چونكە سەرەتا وەك خاڵاو پەڵەی بچوك لەسەر پێست یاخود وەك توێژاڵێك بەسەر پێستەكەدا دروست دەبێت كە لەوانەیە هەندێ جار ئەگەر بە زووی چارەسەری نەكەیت كوشندە بێت.\nبۆیە زۆر گرنگە پێشتر ئاگاداربیت و پشكنین بۆ پێستت بكەیت بزانە هیچ خاڵ و پەڵەیەكی تازە لە پێستتدا دەبینیت یاخود سوربونەوەی زۆر و گۆشتی زیادەو گەورەبونی پەڵەكان بەپێی كات، بەپێی پشكنینە پزیشكیەكان نیشانەكان لە خاڵانەی خوارەوە بەشێوەیەكی گشتی باس دەكەین.\n-دروستبونی پەڵەی تازە لەسەر پێست.\n-دروست بونی پەڵەی جیاواز لە پەڵەكانی پێشوتری سەر جەستەت\n-برینەكانت چاك نابنەوە هەردەرمانێكیش بەكار بهێنیت.\n-سوربونەوەو هەوكردنی پێست بە بەردەوامی\n-ئازار و خوراندنی پێست\nئەگەر هەركام لەو نیشانانەت بینی لە پێستدا ئەوە پێویستە بە زووترین كات سەردانی پزیشك بكەیت بۆ وەرگرتنی چارەسەر و بۆ پشكنینی شێرپەنجەی پێست.\n١٠ کار کە نابێت هەرگیز لە ڕووسیا ئەنجامی بدەیت\nڕووسیا وڵاتێکە کە خاوەنی شارستانیەت و کلتوری تایبەت بە خۆیەتی، بەڵام وەک هەر وڵاتێکی دیکە کۆمەڵێک تایبەتمەندی هەیە کە پێویستە ئاگاداری بیت، هەر بۆیە گەر ڕێت کەوتە ڕوسیا ئەم کارانە مەکە:\n-کاتێک سەردانی ماڵێک دەکەیت باشترە بە دەستی پڕەوە بچیت و دیاریەکت پێبێت، ئەمەش کلتورێکی باوە لە نێو ڕووسیادا.\n-ماڵەکانی ڕووسیاش بە هەمان شێوەی خۆمان لە کاتی چونە ژورەوەدا پێویستە پێڵاوەکانت دابکەنیت، ئەمەش بە پێچەوانەی ماڵی ئەوروپی و ئەمریکی، بۆیە ئەم یاسایەشت لە بیر نەچێت.\n-لە ڕووسیا ئەو یاسایە پەیڕەو ناکرێت کە دەڵێت بە دەم هەموانەوە پێبکەنە، زەردەخەنە و پێکەنین لای ئەوان تەنها بۆ کاتی دڵخۆشییە و مانادارە، بۆیە گەر بەبێ هۆ لەسەر شەقام بەدەمیانەوە پێبکەنیت ڕەنگە بە گەمژە بتبینن.\nکلتورێکی باو هەیە لە ڕووسیا کە بۆ کاتی ناخۆشی و پرسە ژمارەی چەپکە گوڵەکان جوتە و بۆ خۆشەویستی تاکە، بۆیە هەرگیز چەپکە گوڵی ژمارە جوت مەدە بە خۆشەویستە ڕووسیەکەت.\n-کاتێک دیاریەکت پێشکەش دەکرێت نابێت ڕاستەوخۆ قبوڵی بکەیت، باشترە لانیکەم چەندجارێک ڕەتی بکەیتەوە، چونکە وەرگرتنی ڕاستەوخۆی دیاریەکە مانای ئەوەیە تۆ چاوت لەسەری بووە.\n-کاتێک دەچیتە ماڵێکی ڕووسیەوە گاڵتەکردن بە پیرەکان و بەتایبەت دایک و باوکی ئەو کەسەی لە ماڵەکەیدایت وەک کارێکی زۆر خراپ لێکدەدرێتەوە.\n-کاتێک لە ڕووسیا بە کەسێک دەڵێیت بە بچین قاوەیەک بخۆین یان نانێک بخۆین، مانای ئەوەیە تۆ پارەکەی دەدیت، بۆیە بەلاتەوە سەیر نەبێت گەر ئەو دەستنەکات بە گیرفانیدا بەتایبەت گەر کچ بێت.\n-قرخێنە لە شوێنی گشتیدا بە عەیبە تەماشا دەکرێت، فیکەش لە شوێنی گشتی لێمەدە چونکە پێیان وایە بەختی خراپ دەهێنێت.\n-کاتێک لە ماڵێکی ڕووسیدا خواردنەوەیەک دەخۆیتەوە، بتڵە بەتاڵەکان لەسەر مێزەکە دامەنێ و بیکەرە سەر زەویەکە، چونکە گەر وابکەیت ئەوا مانای بێڕێزی و هێنانی بەختی خراپە.\n-بەو پێیەی ڕووسیا ساردە زۆرکەس دەستکێش لەدەستدەکات، بەڵام کاتێک تۆقە لەگەڵ کەسێک دەکەیت پێویستە دەستکێشەکە دابکەنیت، گەر وانەبێت بێڕێزیت بەرامبەر کردووە.\n2020/08/13 - 3:30 PM\nئەمەی خوارەوە چەند مەتەڵێکە کە وەڵامەکەی زۆر ئاسانە، بەڵام کەمێک بیرکردنەوەی دەوێت:\nدانا لەسەر پەیژەیەکی ٢٥ مەتریەوە دەکەوێتە خوارەوە و هیچیشی لێنایەت؟ باشە ئەمە چۆن؟\nدانا لەسەر یەکەم پلەی پەیژەکە کەوتۆتە خوارەوە.\n– گیایی جادووی\nلە باخێکدا گیایەکی جادووی هەیە کە هەموو ڕۆژێک ٢ ئەوەندەی خۆی زیاد دەکات، بۆ ئەوەی گیایەکە بتوانێت تەواوی کێڵگەکە دابپۆشێت پێویستی بە ١٠ ڕۆژ دەبێت.\nپرسیارەکە ئەوەیە: ئایا بۆ ئەوەی گیایەکە نیوەی کێڵگەکە دابپۆشێت پێویستی بە چەند ڕۆژە؟\nگیایەکە دوو هێندەی خۆی زیاد دەکات، واتە پێویستی بە ٩ ڕۆژە بۆ ئەوەی نیوەی کێڵگەکە دابپۆشێت، چونکە لە ڕۆژی ١٠ یەم دوو ئەوەندە زیاد دەکات و تەواوی کێڵگەکە دادەپۆشێت.\n– کامیان قوورسایی زیاتری بەرکەوتووە؟\nئەوەی ناوەڕاست ٢٥٪ قوورسی سەر شانی زیاترە لەو دووانەی ئەملا و لا


Gobierno Regional del Kurdistán | فوئاد مه‌عسوم حەوتەمين سەرۆک کۆماری عێراق\nYou are here: Home / هەواڵ / فوئاد مه‌عسوم حەوتەمين سەرۆک کۆماری عێراق...\nفوئاد مه‌عسوم حەوتەمين سەرۆک کۆماری عێراق\n25 July, 2014 /0 Comments/in Frontpage Article, News /by administracion\nفوئاد مه‌عسوم حەوتەمين سەرۆک کۆماری عێراقەو، دوای جەلال تاڵەبانی دووەمین کوردە کە پۆستی سەرۆک کۆماری بگرێتە دەست لە مێژووی عێراقدا و لە ڕیزەکانی یەکێتی نیشتیمانی کوردستانەوە هاتبێت، پاش ئەوەی دوێنێ بە زۆرینە توانی ٢١١ دەنگ بە لای خۆیدا ڕابکێشێ.\nله‌ساڵی ١٩٣٨ له‌شاری كۆیه له‌دایكبوه. بنه‌ماڵه‌كه‌ی خه‌ڵكی گوندی خه‌رپانین له‌ناوچه‌ی هه‌ورامانی دیوی باشوری كوردستان. باوكی لەسەردەستی مەلای گەورەی كۆیە ئیجازەی مەلایەتی وەرگرتووە.\nفوئاد مه‌عسوم له قوتابخانه ئایینییه‌كانی كوردستان خوێندویه‌تی، پاشان ساڵی ١٩٥٨ ده‌چێته قاهیره‌و له‌زانكۆی ئه‌زهه‌ر ده‌ست به‌خوێندنی زاسته ئیسلامییه‌كان ده‌كات‌و له‌وێ بڕوانامه‌ی به‌كالۆریۆس‌و ماسته‌ر له‌زانسته ئیسلامییه‌كاندا به‌ده‌ستده‌هێنێت‌و به‌دوایدا بڕوانامه‌ی دكتۆرا له‌هه‌مان زانكۆ له‌سه‌ر فه‌لسه‌فه وه‌رده‌گرێت.\nله‌دوای روخانی رژێمی سه‌دام له‌ساڵی ٢٠٠٣ دا چوه‌ته به‌غداو ئه‌ندامی شاندی نوێنه‌رایه‌تی باشوری كوردستان بوه. له‌ساڵی ٢٠٠٤ سه‌رۆكی یه‌كه‌مین په‌رله‌مانی كاتی عێراق بوه له‌دوای روخانی رژێمی سه‌دام.\nله‌ساڵی ٢٠٠٥ه‌وه ئه‌ندامی په‌رله‌مانی عێراق بوه. بۆ دوو خول سه‌رۆكی فراكسیۆنی هاوپه‌یمانی كوردستان بوه له‌په‌رله‌مانی عیراق\nله‌ساڵی ١٩٧٦ یه‌كێكبوه له‌دامه‌زرێنه‌رانی یه‌كێتی، به‌رده‌وام ئه‌ندامی مه‌كته‌بی سیاسی یان كارگێڕی مه‌كته‌بی سیاسی ئه‌و حزبه بووه. له‌ساڵی ١٩٩٢ بوه سه‌رۆكی یه‌كه‌مین كابینه‌ی حكومه‌تی هه‌رێمی كوردستان.\nله ساڵی ١٩٦٤دەبێتە ئەندامی پارتی دیموكراتی كوردستان. هەروەها ئەندامی حیزبی شیوعی عێراق بووە، بەڵام بەهۆی هەڵوێستە خراپەكانی شیوعییەكانی سووریا لەسەر كورد ، وازی لە ئەندامێتی حیزبی شیوعی عێراق هێناوە .\nساڵی ١٩٨٦ لەگەڵ ئیدریس بارزانیدا رۆڵێكی گرنگی گێڕاوە لە رێككەوتنی نێوان پارتی و یەكێتی ، كە ئەنجامەكەی پێكهێنانی بەرەی كوردستانی بوو.\nئەوەی شایانی باسە کە فوئاد مەعسوم لە ساتێکی ئاڵۆزی عێراقدا ئەم پۆستە دەگرێتە دەست، کە گروپە توندڕەوەکان چەند بەشێکی عێراقیان لە ژێر دەستەو، پەیوەندیەکان بە بەرزی و نزمیدا دەڕۆن.\nدابان شەدەڵە سەردانی هەرێمی کەتەلۆنیا دەکات،... سەرۆكی هەرێمی كوردستان لەگەڵ سكرتێری گشتیی...


ئازایەتی و ئازابوون – Knwe.org\nسەرەکی » کەلتوور » ئازایەتی و ئازابوون\nهاوڕێ سواره – مافناس\nجیاوازی نێوان ئازایەتی تاك و ئازایەتی دەستەیی\nناتوانرێت نكۆڵی لە ئازایەتی تاكەكەس بكرێت، بەڵام مانەوە بەتەنها ، نەتوانینی یەكگرتن، بوونی ئازایەتی تاكەكەس بێكاریگەر دەكات، دەپوكێتەوەو شكست دەهێنێت و دەقۆزرێتەوەو بەكاردەهێنرێت لەكاری نەخوازراودا.\n1)ئازایەتی تاك هیچ پاڵپشتێكی نیە، جەماوەری نیە.\nبەڵام ئازایەتی دەستەیی پاڵپشتی زۆرە، جەماوەرییە .\n2)ئازایەتی تاك لاواز وبچووك وكەمە.\nبەڵام ئازایەتی دەستەیی فراوان وگەورەیە. ئازایەتی تاك لەچاو ئازایەتی دەستەیی زۆر بچووكە.\n3)ئازایەتی تاك كاریگەری بچووكە، چونكە دەرەتان وقەوارەو ئاستی بچووكە . بەڵام ئازایەتی دەستە، بەهێزە، كاریگەرە، دەرەتانی گەورەیە .\n4)ئازایەتی تاك گومانلێكراوە.\nبەڵام ئازایەتی دەستە رێزلێگیراوە.\n5)ئازایەتی تاك روون نیە، لێڵ و تەماوییە، نادیارە.\nبەڵام ئازایەتی دەستە ڕوون و لەبەرچاوە.\n6)ئازایەتی تاك لەناكۆكی بەردەوامدایە نەك هەرلەگەڵ نەیار و ناحەز، بەڵكو لەگەڵ دۆستەكانیش، لەگەڵ دەوروبەر،چونكە توانای یەكگرتنی نیە، ناگونجێت، ناكۆكە، لە ململانێ و زۆرانبازی هەمەلایەنی قوڵدایە.\nبەڵام ئازایەتی دەستەیی كەمتر رووبەرووی كێشەو ئاستەنگ وناكۆكی و ململانێ و زۆرانبازی دەبێتەوە جگەلە دژ و دوژمن، كە هێزو لایەنی دەرەكیە.\n7)ئازایەتی تاكەكەس، دیكتاتۆرەو تاكڕەو وملهور ونەزان وخۆپەرست و شكستخواردووە لەئەنجامدا.\nبەڵام ئازایەتی دەستەیی دیموكراسی و هۆشیارانەوگەل پەروەرو سەركەوتووە لەئەنجامدا.\n8)ئازایەتی تاكەكەس لەسەر هێڵی شكاوە كاردەكات هەر رۆژی لەسەر بەزم و ئاوازێكە.\nبەڵام ئازایەتی دەستەیی لەسەر رەوتێكی ڕاست و روون كاردەكات.\n9)ئازایەتی تاك دەرەتانی كامە، ئاسۆی لێڵە.\nبەڵام ئازایەتی دەستە پەرەسندووە و گەشەسەندووە، لەسەر ئاستی هەرتاكێكی ئەندام و لەسەر ئاستی گشتی دەستەیش.\n10)ئازایەتی تاك لاوازە و شكستخواردووە، بەڵام ئازایەتی دەستەیی (كۆ) بەهێز وسەركەوتووە. توانا و ئازایەتیەكانی تاك( تاكگەرایی)چەن گەورەبێت بەتەنیا بێكاریگەرە بۆیە تاكگەرایی بۆخۆی رێبازێكی هەڵەیە.\n11)ئازایەتی تاك دوژمندارە و نەگونجاوە،بەڵام ئازایەتی تاك كەم دوژمن و تەبا و تەندروستە.\n12)ئازایەتی تاك نەزان وناهۆشیارە زیاتر، بەڵام ئازایەتی دەستەیی هۆشیارو بەكەڵكە.\n13)یەكگرتن خودی خۆی ئازایەتی و هۆشیارییە، بەڵام تاكبوون (تاكڕەویی) لاوازی و نەزانی وناكاراییە.\n14)تاك بەتوانا و ئازایەتیە جیاوازییەكانیەوە لەناوخۆدا رووبەرووی دوو جۆر پاڵپەستۆدەبێتەوە، یەكێكیان توانا و ئازایەتی تاكەكانی دەوروبەرو ناو كۆمەڵگەیە، دووەمیان رووبەروبوونەوەی توانا و ئازایەتی دەستەییەكانە، هەروەها سێیەمیش تاك بەتوانا و ئازایەتیەكانیەوە دەكەوێتە ژێر پاڵپەستۆو هێرش وشاڵاوی توانا و ئازایەتی دەستەیی لایەنە دەرەكییەداگیركەرەكانەوە.\nناكۆكی و ململانێی تاك شكست دەهێنێت، لەبەردەم زۆرانبازی ناوخۆ كە یەكێكیان لەگەڵ تاكەكانە و دووەمیان زۆرانبازی دەستەیی و سێهەمیش شكست و هەڵهاتنە لەبەردەم زۆرانبازی توانا و ئازایەتییەكانی دەستەیی دەرەكی بێگانەی داگیركەر، هەمیشە توانا و هێز و ئازایەتی داگیركەر دەستییە.\nتاكگەرایی تووشبوونە بە گرێی دەروونی و خۆبەزل و گەورە زانین و دەستكردن بە گەندەڵی و ستەم و زۆرداری و .. كەوتنی رەوشتی و ناپاكی نیشتمانی ولەئەنجامدا …. ناچاربوون بەپەنابردنە بەر كەسان و ولایەنی دەستەیی، چ ناوخۆیی بێت، چ دەرەكی وەك جاشایەتی و نۆكەری، دروستكردنی باندو كۆمەڵ و دروستكردنی شێوازێكی كاریزمی و دڕدۆنگێ پەلاماردانی هەموو لایەك بەپشتی هێزی دەرەكی.\n15)تووشبوون بە رووخان و ناوئومێدی و رەشبینی و بەهەڵەداچوون و كەوتنی فیكری و….\nگیانی تاكڕەوی و دۆخی تاكەكانی كۆمەڵگەی داگیركراو:\nیەكنەگرتنی تاك لەگەڵ دەوروبەرو لەگەڵ دەستە دەگەرێتەوە بۆ یەكێك یان زیاتر لەم هۆیانە:-\n1)بەهەڵەداچوون لە هەستكردن بە باڵا دەستی وبە شانازیكردن بەخۆوە وبروابوونی كوێرانە بەمافی گەورەیی خۆ.\n2)خەڵك بەسووك وترسنۆك(مەڕوبزن)سەیركردن.\n3)بەدەستهێنانی هەندێك دەستكەوت وسەركەوتنی بچووك وكاتی.\n4)بێئومد بوون لەدەوروبەرو ڕكبوون لە خەڵك.\n5)داوای زۆركردن وبەمافی خۆزانین بۆ هەموو شت یان زۆرشت، چێژ وەرگرتن لە ستەم و لەدەستەڵات بۆ خۆدەوڵەمەندكردن و بەرژەوەندی زیاتر.\n6)نەبوونی هەستی مرۆڤانە و نیشتمان پەروەری.\nهاندەرەكانی (پاڵنەرەكانی) ئازایەتی:-\nدەبێ چ پاڵنەرو هاندەرێك هەبێت بۆ دەستلەخۆبەردان وچوونە مەیدانی ئازایەتی و بەرەنگاری ستەم و زۆرداری !؟.\nلەراستیدا چوونە مەیدان و رووبەرووبوونەوە، ئازایەتی و قارمانێتین، بۆبەرگری و خەباتی شۆرشگیرانە و بۆهەر هەڵوێستێكی ئازایانەو بۆ هەركەسێكی ئازا، هاندەرێك یان زیاتر هەیە، بۆ گرتنەبەری رێگەی سەختی ئازایەتی . كە دەكرێت بەشێك لەو هاندەرانە ئەمانە بن:\n1)پاڵنەری چینایەتی و نەتەوەیی:\nهەموو مرۆڤێك، رەنگە هەموو گیاندارێك جۆرێك لە ستەم قبوڵ بكات، بەڵام كاتێك ستەم وزۆرداری بەردەوام بێت و درێژە بكێشێت یان ستەم و زۆردارییەكی گەورە، كە نەتوانرێت لەوە زیاتر خۆراگری (هەموار) (تحمل) بكرێت، ئەوا تەقینەوە دروست دەكات.\nستەم و زۆرداری لەسەر گەلانی ژێر دەست، هاندەرو پاڵنەرێكی بەهێز و بەتین و تاو بووەو لەدروستكردنی گیانی بەرەنگاری و بەرگریكردن لەماف وتۆڵەسەندنەوە، لەداگیركەری دەرەكی لەناوبەر و نۆكەرەكانیان لەوڵاتدا. خەباتی شۆرشگێرانە بۆتە هۆی دەركەوتنی دەیان و سەدان و هەزاران جەنگاوەری ئازا لە رێكسختنەكان ولەناوبەندیخانەكان و لە خەباتی چەكداری و خەباتی فیكری\n2) ڕك و كینەی كەڵەكەبوو(واقیع و ستەمی سیاسی و كۆمەڵایەتی).\nمرۆڤ بەگشتی لەسەر ئاستی تاكە كەس (1-2)جار. سوكایەتی و ستەم قبوڵ دەكات، جاری یەكەم پێی وایە، ئەوە تەنها هەڵەیەكە و روویداوە، جاری دووەم پێی وایە دەبێت بیبەخشێت.\nنموونەی روون وئاشكرا لەم جۆرە لە مێژوودا، ژیان و سەربوردەی تەیموری لەنگە.\nتەیمور مندالێكی بێ كەسی زیرەكی، شوانكارەی هەژار بوو، لەلایەن و هاوپۆلییەكەوە، لە حوجرە، لەلای مەلا، هەموو رۆژێك سوكایەتی پێ دەكرا، بەگیردەهێنراو، لەژێر پاڵپەستۆی زۆربۆهێناندا بوو، لەلایەن كوری دەستەڵاتداری ئەو ناوچەیە.\nتەیمور لە كۆتاییدا و لە تەمەنی چواردەساڵیدا لێی هەڵگەرایەوە و كوشتی، هەربەهۆی ئەدەب و جوانییەكەیەوە، لەتەمەنی (19)ساڵیدا تووشی سوكایەتی بوو، لەلایەن سەرلەشكرێكەوە، ئەویشی كوشت، پاش ئەوە تەیمور دەستی كرایەوە لە كوشتن و راونانی چەتەو جەردەو دزو زۆردار و ستەمكار و بێ رەوشتەكان، تابووە سەركردەیەكی جیهانی جیهانگیری .\n3) پاڵنەری ئایینی ئایدۆلۆژیا و بیروبۆچوون:\nئاین و جوڵاندنی هاندەرو پاڵنەرێكی گرنگە بۆ پەلامارو بۆ جەنگ، لە زۆرلایەنەوە:\nأ-پشتگیریكردنی هێزێكی گەورەی نادیار بۆجەنگاوەران كەلەشەڕدان. دەبێتە هۆی بەرزبوونەوەی ئاستی ورەی بەرز و رەواییدان بە جەنگ ودڵنیابوون لەسەركەوتن. ئەو هێزە نادیارە دەجەنگێ لەشەڕدا لەگەڵ سەربازەكانی .\nب-بەرگریكردن و جەنگان لەپێناوی ئاینی پیرۆزدا دەبێتە هۆی پاداشتێكی گەورە لەم دنیاو لەودنیا. لەم دنیا پارەو موڵك وسامان بەهۆی تاڵانیەوە(غینمە)، لەگەڵ ئافرەت دەستكەوت دەبن. لەودنیاش پاداشت دەدرێتەوە بەژیانێكی نەمری ناوكۆشك وتەلار وباخ و بێستان و لەگەڵ دەستكەوتی پەری جوان و نازدارو رازاوە. ئایین پاڵنەرێكە لەدەركەوتنی گیانی هێرش وپەلامار و سڵنەكردنەوە.\n4) لەبەردەستا بوونی هێز :\nهەندێ كەس دێنە سەر سفرەی حازری وهێز لە گردوپارەو پایەو….لەباوان و حزب و كۆمەڵبوونەوە بۆیان جێدەمێنێت لە دۆخێكی مێژوویدا.\nئازایەتی لە كۆندا و ئێستاش ناحەز و دوژمنی زۆرە، چونكە ئازایەتی زیاتر واناسراوە كە دژی ستەم و زۆرداریەو لە هەوڵی گۆرانی بارودۆخ دایە.\nستەمكاران و داگیركاران ركیان لە ئازایەتیەو بە دوژمنی خۆیانی تێدەگەن.\nهەروەها كەسانی ئێراقچی و ترسنۆك دژایەتی ئازایی دەكەن، چونكە ئازایەتی لەمەیداندا ئەو ناحەزو دوژمانە بەناو بەهێزانە تێكدەشێكێنێت كە ئەوان ئێراقچی و( ترسنۆكەكان) چۆكیان بۆداداوەو خەریكی خۆپارێزین وبەرگریشیان لە خۆشیان پێناكرێت. ئازا بەنەزان وبە بێ ئەقڵ و خوێنرێژ ناودەبەن.\nهەروەها لایەنی سێیەم گەندەڵكاران و مشەخۆرانن، كە دژایەتی وشەی( ئازا) و ناوەرۆكی ئازاو ریبازی ئازایەتی وكوردایەتی دەكەن، چونكە خۆیان هەرخەریكی بەرژەوەندی و خۆپەرستی و گەندەڵی و دزی و خۆشگوزەرانی و خۆدەوڵمەند كردننلەپاڵ كۆلۆنیالیزم وئێراق و ئیمپریالیستەكاندا، بۆیە ئەوان خۆیان بە زیرەك و تەنانەت بەئازاش دەزانن، لە خۆشگوزەرانی و دەوڵەمەندبوون و موچەو پلەو پایەی خیانەتكاری ورابواردن و گەندەڵیدا.\nترسنۆك كەسی بەجەستە لاواز و نەخۆش و كەم ئەندام و بەتەمەن نیە، هەڵوێستی ئازایانە بە گوێرەی تایبەتمەندی كەسە.\nئازایەتی بریتیە لە خۆویستی و نەتەوە(گشت)ویستی و مرۆڤپەروەری، ترسنۆكی پێچەوانەی ئازایەتیە . كەواتە ترسنۆكی بریتییە لە:\nخۆپەرستی و خودگەرایی (خۆخۆیی) وخۆتەرخانكردن بۆ ژیان و گوزەرانی تایبەتی و بەرژەوەندییەكان خۆی دەخاتە سەروو هەموو بەرژەوەندییەكی كەسانی تر و گشتییەوە .\nكەسی خۆپەرست، نەك هەر ئاشتی خواز و مرۆڤ پەروەر نیە، بەڵكو هەڵگری توندتیژی و شەرانگێزییە بۆ بەدەستهێنانی هەموو جۆرە بەرژەوەندییەكی تایبەتی تەنانەت بچووك و سادەی بێ بایەخی رۆژانەش.\nكەسێكی خۆپەرستەو بەرژەوەندییەكانی خۆی دەخاتە سەروو هەموو بەرژەوەندییەكی كەسانی ترو گشتییەوە، هیچ خۆبەستنەوەیەكی بە كیشە نیشتمانی ونەتەوەیی و گشتی ومرۆڤایەتیەكانەوە نیە. بەبەرنامەو هۆشیارییەوە خۆی لە كێشە گشتیەكان و لە كێشەی كەسانی تر و لەمافەكانی خەڵكی دەدزێتەوە، هەموو دنیا ئاو بیبات جێی بایەخ و بیركردنەوەی نیە، بۆ بەرژەوەندی تایبەتی خۆی ئامادەیە هەموو دنیا بسوتێنێت و ئاگری تێپەربدات و ئەوەشی پێ كەمە( گەر گاڕانێك گورگ بیبات، ئەم تەنیا لە گۆلكەسووری خۆی دەپێچێتەوە).\nترسنۆك، كەسێكی خۆپەرستی تاكرەوی – تاكگەرایی بەرژەوەندپەرستی شەرانگێزە. ترسنۆك، نەك خۆی، بەڵكو كەسانی تریش لە كار و لەداهێنان وسەركەوتن.. سارد دەكاتەوەو گاڵتەو سووكایەتیان پێدەكات.\nئەوەشی وەك بەرنامەو تێزێك دارشتووە و رۆژانە لەناو خەڵكدا باسیان دەكات و ئەستۆپاكی( برا‌وە) ی خۆی لێیان چەندپات دەكاتەوە لە هەموو بۆنەیەكدا و لە هەر راگەیاندراوێكی وتراو ونووسراو وبیستراو، هەمیشە خاڵ و لایەنی لاواز و هەڵەكان باسدەكات بۆ رووخاندن و لاوازكردن و كوشتنی بڕوا بەخۆ و بەدەوروبەر، بۆ پاساو هێنانەوە ورەواییدان بەكارو بەرژەوەندییە كەسیەكانی خۆی .\nترسنۆكی، نەبوونی ئامانجی گشتییە، ڕاڕایی ودوودڵی و كارنەكردن و تەمبەڵێ و سستیەو نەبوونی بڕوایە بەكەسانی تر.\n1)خۆتەرخانكردن بۆ ژیان و گوزەرانی تایبەتی و كەسی، هەموو هەوڵ و پەرۆشیەك بەسیاسەتكردن و سەركێشیەوە، بەكارو فرمان و بازرگانی .. بۆخۆ دەوڵەمەندكردن و خۆشژیان و بۆ تاكڕەوی و تاكەگەرایی و خۆپەرستیە .\n2)لەگەڵ بەرنامەگشتییەكاندا نایەتەوە، نەرادیكاڵە و نەشۆرشگێڕ، دوورە لەكاری نەتەوەیی وسەربازی. ترسنۆك، سیاسەتكردنەكەشی گەركردی، بەخۆپارێزی و دوورە پەرێزی و دڕۆنگیە وبۆپلەو پایەوپارەیە لە دامدەزگەكانی داگیركەردا و هەمیشە ناكۆك و ناتەبایە لەناوخۆدا و هەموو گیانی رەخنەو گلەیی و بۆڵە و رەشبینە و بۆ پاراستن و هێنانە دی زیاتری بەرژەوەندیە تایبەتیەكانی و كۆك و تەبایە لەگەڵ داگیركەردا.\n3)كەس و بنەماڵەو ناوچەگەر و ماستاوكەرو مەسینە هەڵگرە.\n4) دوورە لە مافگیری و هەقانیەت و دادپەروەری و بیرو دەم ودەست و داوێن پاكی .\n5)زۆردارو ستەمكەرە لەگەڵ خەڵكی لاوازو هەژار، خۆی بەسەریاندا دەسەپێنێت و سووكایەتیان پێدەكات.\n6)دردۆنگ و ناتەبا و ناكۆك و شەرانگێزەو هەمیشە خەڵكی و دەوروبەر چاوترسێن دەكات بەبێرێزی و بەگیرهێنان هەراسانكردن و زۆربۆ هێنان و..\n7)لەكارو پیشەدا گەندەڵ و تاڵانچی، لەسیاسەتدا تاكپەرست و تاكرەو ماستاوچیكەسی یەكەم و بنەماڵەو بەندەكەی، خۆپارێزی سەربازی، لەئەدەب و هونەردا، گاڵتەجار و هەجو، داوێنپیسی .\n8)دوودڵی و دڵەڕاوكێ بەبەردەوامی لەسەر هەموو شتێك و لە هەموو كات و شوێنێك و لەگەڵ هەموو كەس.\n9)نەفەس كورتی و وازهێنان وئەمبەر وئەو بەركردن و نەبوونی(پوابت). هێڵ و بەرنامەیەكی چەسپاو.\n10)گلەیی و رەخنەی هەیە لەهەموو كەس و لە هەمووشتێك و لەهەموو كات و شوێنێك.\nسەرچاوەكانی ترسنۆكی :\nترسنۆكی هەڵسوكەوتێكی بەدەستهاتوو(مكتسب)ە، مرۆڤ لەبنەرەتدا نەئازایە، نەترسنۆك، بەڵام بە هەل و مەرجی گشتی وتایبەت و بەتاقیكردنەوە لە كات و شوێنی جیاواز، دەبێتە هەڵگری ( ئازایەتی، بەترسی، ترسنۆكی). ئەم دۆخانەی خوارەوە هەڵوێستی ترسنۆكی، كەسی ترسنۆك دروست دەكەن:\n1) خراپی هەل و مەرجی گشتی دەوڵەتداری و بێدەوڵەتی:\nئەو گەلانەی داگیركراون و دەوڵەتیان نیە، وەك گەلی كوردستان، تاكەكانی لە ژێر گوشارو فشارو هەرەشەو تۆمەتباركردنی رۆژانەی بەردەوامی داگیركەرانن، تهجیر و ترحیل و ترس و تۆقاندن رۆڵی راستەوخۆی هەیە لەبەرمهێنانی تاك وكەس و مرۆڤی ترساو وترسنۆك بە(كاتی) یان بە( هەمیشەیی)، ئەوانە دەبنە هۆی گۆشەگیری بۆ خۆپاراستن لەدیكتاتۆری داگیركەر و لە هەڵە سیاسیەكانی ناوخۆ.\n2)نەبوونی یاسا و دادپەروەری و بوونی سزاو ئازار و ئەشكەنجە و هەژاری و نەبوونی و بوونی بێكاری و نەخۆشی و دەردوبەڵا وگرفت وكێشە كۆمەڵایەتیەكان، سەرچاوەن بۆ خۆپارێزی، تاكڕەوی و گۆشەگیری و ترسنۆكی، ئەو دۆخە توندتیژی كۆمەڵایەتی زۆر بەرهەمدەهێنێت. چاوچنۆكی و گەندەڵكاری و زۆرداری و سەرسەری و چەقۆكێشی هۆكارن بۆ دابەزینی ورەو مۆراڵی تاكەكان.\n3)نەبوونی هۆشیاری سیاسی و شۆرشگێڕی و سەربەخۆخوازی و هۆشیاری یەكریزی و… ورەو مۆراڵی مرۆڤ و گیانی كۆمەڵایەتی و كرانەوەو بەرپەرچدانەوە بە كۆئۆپەریشن وهەقانیەت و ئازایەتی لەناو دەبەن.\n4)بێكەسی و بێ پشت و پەنایی و تەنیایی هۆی گرنگن بۆترسنۆكی .\n5)لاوازی جەستەیی و كەمئەندامی و پیری و نەخۆشی، هۆكارن بۆ خۆپارێزی و كەمكردنەوەو كوشتنی گیانی بەرگری وهەڵمەتبردن.\n6)هەژاری و نەبوونی ونەداری هۆیەكی ترە لە تێكەڵاونەبوون و لەپەیداكردن و دروستكردنی هێز و هاوڕێی و دۆست وپشت و پەنا. بەهەمان شێوە رەزیلی و چاوچنۆكی و نەبوونی بەخشندەیی لەكاتی بووندا، هۆیەكە بۆ دوورە پەرێزی و خۆپارێزی و ترسنۆكی.\n7)نەخۆشیە دەروونیەكان و بوونی ناكۆكی و ناتەبایی، دوودڵی و ڕاڕایی، دڵەڕاوكێ،بێبڕوایی كۆمەڵایەتی گیانی هاوكاری وئازایەتی دەكوژن و شێوازی دڕدۆنگی و خۆپارێزی و ترسان و ترسنۆكی لەنێوان تاكەكاندا دروستدەكەن.\nئەو شیكردنەوەیە وئەوخاڵانەی سەرەوە تایبەتن بۆ ئەو كەسانەی توانای ئازایەتی و كاركردن و هەڵمەتبردنیان تێدایە بەڵام نایكەن.\nلەبەر ئەوەی هەمیشە مەترسی بەشێكە لەژیان،رەچاو كردنی ئەو مەترسیە هەمەجۆر و لەناكاو وچاوەڕوانكراو نەكراونە ئەركێكی بوون و ژیان و هۆشیارییە، بۆیە ترس ناچێتە چوارچێوە و چەمكی ترسنۆكییەوە،. ترس هەم هۆشارییەو هەم پارێزگار و بەهێزكەری ئازایەتیە، بەتایبەتی ئەو كاتەی دەچێتە چوارچێوەی بەرنامە رێژییەوە .\nترس لەكات و شوێن ودۆخی( بێچەكی، تەنیایی، شوێنی نامۆ، دۆخی گەڕەلاوژە و بێسەرەو بەرەیی …)پێویستە.\nئازایەتی بەبێ رەچاوكردنی ئەوانە، كە گیروگرفت و كۆسپ و هۆی لەناوچوونن، دەبێتە سەرچڵی و سەركێشی و نەزانین، زیانی گەورەو گیانی لێدەكەوێتەوە بەجۆرێك هەستانەوە ئەستەمدەكات.\nرەسول هەمزاتۆڤ نوسەری بەناوبانگی داغستان لە كتێبەكەیدا( داغستانی من) دەڵێت:» كەسی لاواز، گەلی بچووك پێویستیان بەشمشێری تیژە، ئەو چەكەی یەك جار لە ژیانتا پێویستە، نەكەی جارێك لە بیری بكەی، چونكە كاتی تەنگانە و خراپ رەنگە رێكەوتی ئەو رۆژە بكات .\nجیاوازی نێوان ترسان و ترسنۆك\n1)ترساو، ئەنجامی هۆیەكی دیاریكراوە.\nبەڵام ترسنۆك بەبێ هۆیەكی دیاریكراو هەرلە پاریزدایە.\n2)ترس یان ترساو رێژەییە و تایبەتە بە( كات، شوێن، رووداو)ی دیاریكراوە.\nبەڵام ترسنۆك بۆخۆی رێبازو فەلسفەو دیاردەیەكی كەسی ترسنۆكەو لەسەر هەموو شتێك، لە هەمووكاتێك، لە هەموو شوێنێك.بە بێ هۆ .\n3)ترس و ترساو، رەچاوكردنی بارودۆخی نەگەتیڤە و كاتیە. بەڵام ترسنۆكی بیرو بۆچوونە.\n4)ترس و ترسان لەسەر بەژەوەندی گشتی و پاراستنی ژیان و بوون وبەرژەوەندی كەسانی تر و كۆمەڵانی خەڵكە،\nبەڵام ترسنۆك كردار و بەرنامەی بەژەوەندی كەسی و تایبەتیەكانە.\n5) مرۆڤی ئازا لە (10) كردارو پرۆسەدا سێ جار، واتە3/10 دەترسێت، بەڵام ترسی ترسنۆك لە (100%)ە.\nئازا لە(10)جاردا (1-3) جار دەترسێت، پێویستە بترسێت، (1-3) جار شكست دەهێنێت، دەبێت بەرگەی بگرێت، بەڵام لە(10) جاردا، (7) جار سەركەوتن بەدەستدەهێنیت و بواری بردنەوە دروست دەكات.\n6)ترسی ئازا بۆ چارەسەرە بەهەر هۆیەك بێت،یان پاشەكشەیە بەكاتی، بەڵام ترسنۆكی بۆنەكردن و خۆدان بەدەستەوەیە.


زەبوورەکان 120 KSS - Psaltaren 120 SVL | Biblica América Latina\nزەبوورەکان 120 KSS - Psaltaren 120 SVL\n1لە تەنگانەمدا لە یەزدان پاڕامەوە،\nبە دەنگمەوە هات.\n2 ئەی یەزدان، گیانم دەرباز بکە\nلە لێوی درۆزن و لە زمانی فێڵباز.\n3 چیت پێدەدرێت،\nچیت بۆ زیاد دەکرێت، ئەی زمانی فێڵباز؟\n4 تیری تیژکراوی پاڵەوان،\nلەگەڵ پشکۆی خەڵووزی دار گەز!\n5 قوڕبەسەرم، چونکە ئاوارەی مەشەکم[a]،\nکە لە خێوەتەکانی قێدار[b] نیشتەجێم.\n6 نیشتەجێبوونم درێژەی کێشا\nلەگەڵ ئەوانەی ڕقیان لە ئاشتییە.\n7 من ئاشتیخوازم،\nبەڵام کاتێک قسە دەکەم، ئەوان شەڕخوازن.\n120:5 مەشەک، هەرێمێکە لە ئێستای وڵاتی تورکیا.\n120:5 قێدار، هەرێمێکە لە نیمچە دوورگەکەی عەرەبی.\nKSS : زەبوورەکان 120


له لایه‌ن گرووپێكی مافیاوه، ده‌ستدرێژی كرایه سه‌ر كچێك و تووشی چه‌ندان باودۆخی خراپی ته‌ندروستی و ده‌روونییان كرد، وای كرد ئه‌و كچه ببێته قوربانی تاوانێكی گه‌وره.\nكچێكی 18 ساڵ به ناوی كیت كیتیسیا له شاری میلاندزی ئینگلته‌را ده‌ژیا، ڕۆژێك له لایه‌ن پیاوێكه‌وه ڕفێندرایه ناو شوقه‌یه‌ك و كراسه‌كه‌ی له‌به‌ر دانرا و ده‌ستدرێژی كرایه سه‌ر.\nماڵپه‌ڕی ڕۆتانا له زمانی ئه‌و كچه‌وه بڵاوی كردووه‌ته‌وه، كه ئه‌و پیاوه یه‌كه‌م كه‌س بووه كه ده‌ستدرێژی كردووه‌ته سه‌ری و هه‌ر ئه‌ویش وای كردووه ده‌ستدرێژی لا ببێته شتێكی ئاسایی.\nله‌و كاته‌وه كیت براوه‌ته ناو گرووپێكی مافیا و له لایه‌ن پیاوه‌كانه‌وه ده‌ستدرێژی كراوه‌ته سه‌ر، كه ئه‌گه‌ر ته‌واوی ژماره‌ی پیاوه‌كان كۆ بكرێنه‌وه، گه‌یشتوونه‌ته 70 پیاو كه له كات و شوێنی جیادا ده‌ستدرێژییان كردووه‌ته سه‌ر، ته‌نانه‌ت ڕۆژ هه‌بووه 10 پیاو ده‌ستدرێژییان كردووه‌ته سه‌ر و ئه‌شكه‌نجه‌یان داوه.\nدوای ماوه‌یه‌كی زۆر ژیان به‌و شێوه‌یه، كیت ڕێیه‌كی بۆ ده‌ربازبوون دۆزیوه‌ته‌وه و توانی دووان له پیاوه‌كان به گرت بدات، به‌ڵام وه‌ك خۆی ده‌ڵێت پیاوه‌كانی تر هێشتا له‌سه‌ر شه‌قامه‌كان به ئاسووده‌یی پیاسه ده‌كه‌ن.\nكیت ئێسته خه‌ریكی نووسینی كتێبێكه له‌باره‌ی ئه‌و ڕووداوانه‌ی له‌و كاته‌دا تووشی بووه، بۆ ئه‌وه‌ی له‌و ڕێیه‌وه یارمه‌تی پۆلیسه‌كان بدات كه تاوانباره‌كانی تر بگرن، هه‌روه‌ها هۆشداری بداته كچانی تر تا تووشی حاڵه‌تی وه‌ك ئه‌و نه‌بنه‌وه.\nئه‌م بابه‌ته 10998 جار خوێنراوه‌ته‌وه


ڕووداوی کووشتنی گەنجەکەی سلێمانی چۆن ڕوویدا ئاشکرابوو - هه‌تاو ڕووداوی کووشتنی گەنجەکەی سلێمانی چۆن ڕوویدا ئاشکرابوو - هه‌تاو\nسەرەتا > هه وال > ڕووداوی کووشتنی گەنجەکەی سلێمانی چۆن ڕوویدا ئاشکرابوو\nڕووداوی کووشتنی گەنجەکەی سلێمانی چۆن ڕوویدا ئاشکرابوو\nجێگر ئه‌نوه‌ر قادر، گه‌نجێكی ته‌مه‌ن 25 ساڵ له شاری سلێمانی نزیك چاڤیلاند له لایه‌ن كه‌سێكی نه‌ناسراو و بێ هۆكار به فیشه‌كێك كوژرا\n26/5/2020 چه‌ند هاوڕێیه‌كی جێگر ئه‌نوه‌ر له شاری هه‌ولێره‌وه سه‌ردانی سلێمانی و جێگر ده‌كه‌ن و پێكه‌وه له شاره‌كه‌دا ده‌گه‌ڕێن. ئێواره‌ی هه‌مان ڕۆژ جێگر ئه‌نوه‌ر له گه‌ڵ هاوڕێكانی به ئۆتۆمبیلێكه‌وه سه‌ردانی رێستۆرانتی ناو شار ده‌كه‌ن و دواتر پێكه‌وه ڕوو له چیای ئه‌زمه‌ڕ ده‌كه‌ن.\nله‌وێ چه‌ند كاتژمێرێك ده‌مێننه‌وه، و جێگر ئه‌نوه‌ر دره‌نگانی شه‌و به ته‌لیفۆن، په‌یوه‌ندی به باوكی ده‌كات و پێی ده‌ڵێت، خۆم و هاوڕێكانم دێینه‌وه ماڵه‌وه، تكایه سه‌روی ماڵه‌وه‌مان بۆ چۆڵ بكه‌ن. خۆم و هاوڕێكانم ئه‌مشه‌و پێكه‌وه ئه‌بین.\nكاتژمێر 2:00 به‌ره‌به‌یانی، چێگر و هاوڕێكانی له چیای ئه‌زمه‌ڕ به‌ره‌و ماڵه‌وه ده‌گه‌ڕێنه‌وه، نزیك ده‌باشان و جاڤیلاند تووشی دوو كه‌سی نه‌ناسراو ده‌بن كه ئۆتۆمبیلێكی جۆری لانكرۆزێر (وه‌نه‌وشه‌ی)ی ڕه‌قه‌م كاتی سلێمانی ده‌بن و شۆفێری ئۆتۆمبیله‌كه، له كاتی لێخرینی ئۆتۆمبیله‌كه‌ی، بێ هۆكاڕ ته‌قه له خێزانێك ده‌كات كه له‌و ناوچه‌یه لایانداوه و دواتریش ته‌قه له ئۆتۆمبیلێكی ”ئۆبامه” ده‌كات.\nدواتر جێگر و هاوڕێكانی كه جێگر شۆفێره، دوای ئه‌و ئۆتۆمبیله ده‌كه‌وێت و لێی ده‌پرسێت ”بۆ ته‌قه ده‌كه‌ی؟” هه‌ردوو كه‌سه نه‌ناسراوه‌كه، ته‌قه له ئۆتۆمبیلی جێگر ده‌كه‌ن به‌ڵام به‌ریان ناكه‌وێت.\nئیدی جێگر ئه‌نوه‌ر قادر، پێشی ده‌كه‌وێت و ڕاده‌وه‌ستێت له ئۆتۆمبیله‌كه‌ی و داده‌به‌زێت بۆ ئه‌و كه‌سه كه بێ هۆكار ته‌قه له هاوڵاتیان ده‌كات. له كاتی دابه‌زینیدا له ئۆتۆمبیله‌كه، به هاوار بۆ شۆفێره‌كه ده‌كات و دووباره لێی ده‌پرسێت ”بۆ ته‌قه ده‌كه‌ی؟” ئێیدی له‌و كاته‌دا، فیشه‌كێكیش ده‌نێ به سه‌ر دڵی جێگر ئه‌نوه‌ر قادر و ده‌ست به‌جێ ده‌یكوژێت و هه‌ڵدێت.\nبه هاوكاری هاوڕێكانی، جێگر ڕه‌وانه‌ی نه‌خۆشخانه‌كه ده‌كه‌ن و له‌وێ پزیشكه‌كان هیچ كارێكیان پێ ناكرێت، ته‌نها كه‌سوكاری لێ ئاگادار ده‌كه‌نه‌وه.\nئاسایش و پۆلیسی سلێمانی، هاوڕێكانی ده‌ستگیر ئه‌كه‌ن بۆ لێكۆڵینه‌وه و به پێی زانیاریه‌كان، ئه‌مڕۆ تاوانباره‌كه‌یش له لایه‌ن ئاسایشه‌وه ده‌ستگیر كراوه و بڕیار وایه ڕاده‌ستی پۆلیسی سلێمانی بكرێت و هاوڕێكانی جێگر كه هیچ تاوانێكیان نیه، ئازاد بكرێن.\nڕۆحت شاد بێت و جێگه‌ت به‌هه‌شتی به‌رین بێت جێگر گیان…\nItem Reviewed: ڕووداوی کووشتنی گەنجەکەی سلێمانی چۆن ڕوویدا ئاشکرابوو Rating: 5 Reviewed By: hataw magazin


پاراستن زۆر لە کوردستانپۆست تووڕەیە!\nSunday, 09.05.2021, 16:58\nلێکچواندنی بنەماڵەی بارزانی بە سەددام حوسێن، کاڕێکی هەڵەیە.\nهەڵسەنگاندنی سیاسەتەکانی دەسەڵاتدارانی بنەماڵەی بارزانی بە داگیرکارانی کوردستان هزرێکی نەشیاوە.\nهیچ چاوەڕوانییەک لە دوژمنی کورد ناکرێ، چونکە هەمیشە لە کاردان دەستکەوتەکانی نەتەوەکەمان لەبار بەرن، بۆیە پێیان دەڵێن دوژمن و داگیرکەر، هەر بۆیە ئەنفالیشمان دەکەن، کیمیاییمان لێ دەدەن! دەمانگرن وشەکەنجەشمان دەدەن. جگە لەوانەش (مێژوو، ناسنامە، زمان وکولتوور)یشمان بەرەو نەمان دەبەن، یان دەیکەن بە موڵکی خۆیان، ئەدی ئەی ئەگەر بنەماڵەیەک لە سە ر ناوی کورد و کوردستان لە سەددام خراپترمان بە سەر بێنن! لە تورک خراپترمان بەسەر بێنن ئێمە دەبێ ئێمە چۆن بەرەنگاریی سیاسەتەکانیان ببینەوە؟\nلەوەتی بنەماڵەی بارزانی هەیە، جگە لە بێبەختیی وشکست بەدوای شکست بۆ نەتەوەکەمان هیچی دیکەیان بە دیاریی بۆ نە‌هێناوین! سەددام و دوژمنانی کورد بە خوێنی سەری کورد تینوون قەستەسەریی کوردن، لێ بنەماڵەی بارزانی لە ژێر پەردەی کوردایەتی و ئاڵا و سرود و شەهید و دەیان بابەتی هەستبزوێنی دیکەدا، وا خەریکن هەموو خاکی باشووری کوردستان بە تاڵان دەبەن، هەرچی خراپە بە کوردیان کردووە، بۆیە ناسینی دوژمن لە بۆتەی دوژمنەکەی خۆیدا زۆر هاسانترە لە ناسینی سەرکردە یان بنەماڵەیەکی کوردی خائین لە بۆتەی رزگاریکەردا، ئەمەش بەردەوامی دەبێت، لەناو کۆمەڵگای ناهوشیاردا و ئازادیی و رزگاریی بە هاسان نایەتە دی، کەوا وا بۆ سی و یەک ساڵ دەچێت راستەوخۆ، یان ناراستەوخۆ کورد لە باشوری کوردستان هێدی هێدی ئەنفالی بەسەردا دەبارێ! دەکوژرێ، برسی دەکرێت، شکەنجە دەدرێ، زیندانیی دەکرێ، دەڕفێندرێ، خاکی دەفرۆشرێ، بێڕێزیی پێدەکرێ، سەرەت وسامانیی دەچیتە نێو گیرفانی دوژمن، تا قەڵاچۆ کوردی پێ بکات،، هەمووشی بەهۆی ئەوەیە کە تەنیا دوو بنەماڵە بەرۆکیی کوردیان گرتووە و بەخۆیان دەڵێن: رابەر و سەرۆک!\nهەر کەسێک لە کوردستانپۆست بنووسێ ئازاری دەدەن، یان دەیڕفێنن!\nئەو رستانەی خوار و دمە تەقێیەکی دۆستانەیە لە ئاست کاری رۆژنامەگەریی و پێنووس و نووسینی ئازاد و رەخنەی بوێڕانە لە نێوان ئێمە و کەسێکدا بە ناوی (س،د.)، کە بە ئەمانەتەوە ناو و بابەتەکەی لێرەدا نانووسین، چونکە بە ئێمەی دەگووت نابێ بە هیچ شێوەیە ناوی من بەرن، چونکە زۆر لە دەسەڵاتەوە نزیکم و ئەگەرپاراستن بزانێ دەمکوژن!\n- بەرێز کاک (س. د.) ئێوە لە ناوخۆی باشووری کوردستان دەژین و کاری رۆژنامەگەریی دەکەن، بەڵام نیگەرانی ئەوەن، کە نابێ بابەتەکانتان لەسەر کوردستانپۆست بڵاو بێتەوە. چونکە ئەگەر ناو و کەسایەتیتان ئاشکرا ببێت دەتانکوژن! ئێوە بابەتێکتان دۆکۆمێنتاریتان لە فەیسبوکدا بڵاوکردۆتەوە، هەرچەندە دەخوازین ئەو بابەتە لە کوردستانپۆست بڵاو بکەینەوە، کەچی ناتانەوێت بە ناوی خۆتانەوە بڵاو بکرێتەوە؟\n- سوپاس. من رازیم، بەڵام با ناوی منی لە سەر نەبێت، چونکە پاراستن زیانم پێدەگەیەنن!\n- بابەتەکەتان لە فەیسبوک بڵاو بۆتەوە. ئێمە چۆن دەتوانین بە ناوێکی دیکەوە بۆت بڵاوی بکەینەوە؟ شتی ئاوانابێ، تازە ئەو بابەتە بە ناوی خۆتانەوەیە، هەر پێ دەزانن؟\n- کەواتە بنووسن لە فەیسبوکەوە وەرمان گرتووە! هەرچەندە ئەمەش بۆ من باش نییە، هەر بەو بۆنەیەوە پاراستن بیانوویەک دەدۆزنەوە. وەک ئەوەی رەنگە بڵێن نووسینەکەت بە دڵی کوردستانپۆست بووە، بۆچی بڵاویان کردۆتەوە. من لەو بارەیەوە ئەزمونم لەگەڵیاندا هەیە، کەسەکان تیاندا دەناسم، منیش ناسراوم، هیچیشم لێنەکەن، تەنگم پێ هەڵدەچنن!\n- لە سەر چی لە کوردستانپۆست تووڕەن؟ بۆ نووسین لە لای پاراستن قەدەغەیە؟\n- هەر کەسێک لە کوردستانپۆست بنووسێت، بەتایبەتی ئەوانەی وەکو من، کە پێگە و شوێنێکم هەیە، دەستی لێدەوەشێنن!\n- بۆ تا ئیستا وەکو تۆ کەسیان گرتووە، یان فڕاندووە؟\n- ئەی سەردەشت عوسمان کە بۆ خۆی پەیامنێری خۆتان بوو، لە بیرتان چۆتەوە!؟\n- ئێوە لە باشووری کوردستان دەژین؟ لە باشوور خوێنەری کوردستانپۆست چۆنە؟\n- خوێنەری زۆرە، بەڵام تۆ بزانە یەک نووسەر لە هەولێر و بادینان لە کوردستانپۆستدا دەنووسن؟ هەرچەندە ماوەیەکە بە هۆی هەواڵەکانەوە خوێنەری زۆرە.\n- ڕات لە سەر هەڵوێستی کوردستانپۆست چۆنە؟\n- بەردەوامیتان کاریگەریی هەیە و هەبونی پێویستە.\n- باشە بۆچی سایتێکی وەک کوردستانپۆست بەو جۆرە پاراستن لێی دەترسێ و رێگا نادات خەڵکی ئازادیخواز بە دڵی خۆی رەخنە بگرێ؟\n- تەنیا لەبەر ئەوەیە کە دەنگی ئۆپۆزیسیۆن و دەنگی ئازاد و ئازا بخنکێنن، رێزم بۆ ستافی کوردستانپۆست هەیە و هەر پرسیار و بە دواچوونێکتان پێویست بوو من هەمیشە لە خزمەتتاندام.\n- پێشوەختیش ئێمە و بەڕێوەبەرانی کوردستانپۆستیش رێزیان بۆ جەنابت و تەواوی کوردێکی نیشتمانپەروەر هەیە.هەر کات ویستت وتار بۆ ئێمە بنێری، دەتوانی بە شێوەیەکی دیکە، کە زیانت پێنەگات بینێری. نیگەران مەبە متمانەت بە ستافی کوردستانپۆست هەبێ. شەوتان شاد.\n- ڕێزم بۆ تەواوی ستافی کوردستانپۆست و سەرنووسەری ئەو سایتە هەیە. بە پێی توانا و دوور لە مەترسی لە خزمەتدام. شەوتان باش و خۆشتر بێت. پێم خۆشە کوردستانپۆستیش جار جارە سەردانی پەیجەکەم بکات و ببینن تا بزانم ئێوەش ڕاتان چۆنە؟\n- ئەوە بە ئەرک دەزانین و مرۆڤی کوردپەروەر رێزی هەیە، بە چاوان بابەتەکانت دەخوێنینەوە.\nئەو کەسەی کە ئەم وتووێژەمان لەگەڵیدا کرد، ئێمە بە (س. د.) لێرەدا نووسیمان، بۆ خاتری ئەوەی ناوەکەی ئاشکرا نەبێت.\nنووسەرێکی کوردستانپۆست، ئەو وتووێژە کورتەی لەگەڵدا کردووە.


گەڵیک هۆکار هەن بۆ ئەوەی هەموو ئەمانە بۆ ئەردۆغان بچنەسەر، کە رەنگە لێرەدا جێگەی باسکردیان نەبێت. بەڵام بەشێوەیەکی گشتی: دۆخی ناسەقامگیری دەوڵەتانی ناوچەکە، لاوازیی هەڵوێستی ئەمەریکا لە خۆرهەڵاتی ناوەڕاست کە بۆشاییەکی گەورەی جێهێشتووە، لەوانەش گرنگتر ناکۆکییە ناوخۆییەکانی ئەو وڵاتانەیە کە بواری دەستێوەردانی هێزی دەرەکیی وەک تورکیا دەڕەخسێنن. هەمیشەش گرووپێک پەیدا دەبن بۆ لێدانی نەیارەکانیان پەنا بەرنە بەر هێزە دەرەکییەکان. هەندێ جاریش ناکۆکی دەوڵەتێک لەگەڵ دراوسێ و دوژمنە بەهێزەکانی هەلی دەستێوەردانی بۆ تورکیا رەخساندووە، وەک لە حاڵەتی قەتەرو سووداندا بینیمان (لە سوودان پاش رووخاندنی حکومەتەکەی عومەر حەسەن بەشیر، ئەم دۆخ پێچەوانەوە بووەوە). دیارە لەم جۆرە حاڵەتانەدا، گەلێک جار نزیکیی ئایدیۆلۆجیش رۆڵی هەبووە.\nبە کورتی هەموو ئەو دراوە مێژوویانەو ئەو عەقلییەتە سیاسی و ئایدۆلۆجییەی ئەمڕۆ لە تورکیادا باڵادەستە، پێمان دەڵێ لەشکرکێشیی تورکیا بۆباشوورو رۆژاوای کوردستان، بۆ ئێمە گەلێک مەترسیدارترە لە هەموو سەرکێشییەکانی دیکەی ئەردۆغان لە ناوچەکەدا. ئەوەتا بەرپرسێکی باڵای تورکیش بە ئاژانسی رۆیتەرز دەڵێت: "لەو ناوچانەدا کە ئۆپەراسیۆنەکەی تێدا ئەنجام دەدرێت، بنکەی سەربازیی نوێ جێگیر دەکەین". ئەمەش ئاماژەیەکی روونە کە تورکیا هاتووە بۆئەوەی بمێنێتەوەو کێشەی گەریلاکانی پەکەکە تەنها بیانووە. راستییەکەی ئەوەیە لە هەلێک دەگەڕێن بۆ ئەوەی بە سوود وەرگرتن لە کێشەو ئاڵۆزییەکانی ناوچەکە لەلایەک و، لاوازی و ناکۆکیی هێزەکانی کوردستان و تەسلیمبوونیان بە ئەمری واقیعی "تورکیای زلهێز!" لەلایەکی دیکەوە، پلانی لکاندنی کوردستان بە تورکیاوە جێبەجێ بکەن. پرسیارەکە ئەوەیە: ئاخۆ حیزب و سەرکردەکانی ئێمە لە گەورەیی مەترسییەکە تێناگەن، یاخود تێدەگەن و وەکو هەمیشە شەڕە سووک و بچووکەکانی بەرژەوەندییە کانی خۆیان لە رووبەڕوو بوونەوەی ئەو مەترسییە لا گرنگترە؟


تەشەنەکردنی کۆرۆنا لە ئەروپا و ئەمریکا و مەترسیی قەیرانی ئابووریی دوای پەتاکە - Aryen News\nتەشەنەکردنی کۆرۆنا لە ئەروپا و ئەمریکا و مەترسیی قەیرانی ئابووریی دوای پەتاکە\nئازار 8, 2020\nپەتای کۆرۆنا بەرۆکی وڵاتانی پێشکەوتووی ئەورووپا و ئەمریکاشی گرتووە. لە هەندێ لەو وڵاتانە سەرەڕای ئەوەی چەند مانگە ڕێوشوێنی توند بۆ خۆپارێزیی گیراونەتە بەر، ئاماری تووشبووان بەمدواییە چەند قات زیادی کردووە. کۆرۆنا نەک هەر دڵەوڕاوکێی بەناو خەڵکدا بڵاو کردۆتەوە بەڵکوو مەترسیی بۆ زۆربەی کۆمپانیا گەورەکانیش درووست کردووە.\nبەمدواییە وڵاتی هیندوستان بڕیاری دا هەناردەکردنی حەبی پاراسێت و دەرمانی ئانتی بایوتیک بۆ ئەورووپا ڕابگرێت. هیندوستان هۆکاری ئەو بڕیارەی بۆ مەترسیی بڵاوبوونەوەی کۆرۆنا گەڕاندۆتەوە و ڕایگەیاندووە کە لەوانەیە خۆیان پێویستیان بێت.\n٢٦ لەسەدی دەرمانی ئەرووپا لە هیندەوە دێت و ئەو بڕیارە کاریگەریی یەکجار گەورە لەسەر پێداویستیی دەرمانی ئەورووپا دادەنێت. وڵاتانی ئەرووپا ترسیان لەو بڕیارەی هیند نیشتووە و داوای گفتوگۆیان لەگەڵ ئەو وڵاتە کردووە.\nهەندێ لەو چاودێران نەمانی دەمامک و ژێلی ئانتی باکتری لە مارکێتەکانی ئەورووپا و ئەمریکا بۆ ئەوە دەگەڕێننەوە کە بەشێکی بەرچاوی ئەو بەرهەمانە لە چینەوە هەناردە دەکران. ئێستا بەهۆی کۆرۆناوە ڕێژەی هەناردەکردنیان کەمی کردووە.\nمەسەلەکە هەر بە دەرمانەوە نەوەستاوە. ترس لە نەمانی ئەو پێداویستیانە و فۆبیای قاتوقڕی بەشێک لە دانیشتووانی وڵاتانی پێشکەوتووی گەیاندۆتە ئاستێک کە هەندێ جار لەسەر بەستەیەک کاغەزی توالیت بەیەکتردا هەڵپرژێن.\nڕەنگە ئەو ترسە هێندەش بێبنەما نەبێت. بەشێکی بەرچاوی پێداویستیی ڕۆژانەی ئەرووپا لە جلوبەرگەوە بگرە هەتا خۆراک لە چین و وڵاتانی ڕۆژهەڵاتی ئاسیا بەرهەم دەهنێدرێن. ئەو وڵاتانەی کە ئەمڕۆژانە زیاتر لە هەموو شوێنێک بەدەست مەترسیی تەشەنەکردنی ڤایرۆسی کۆرۆناوە دەناڵێنن.\nلە لایەکی ترەوە وردە وردە خەریکە کاریگەرییەکانی کۆرۆنا لەسەر ئابووریی تێکئاڵاوی جیهانی دیار دەبێت.\nبە گوێرەی هەندێ ڕاپۆرت، کۆمپانیا زەبەلاحەکان و گەورە سەرمایەدارانی جیهان تا ئێستا بەهۆی کۆرۆناوە زیاتر لە ٤٠٠ ملیار دۆلار زیانیان کردوووە.\nهۆکاری بەشێکی بەرچاوی ئەو زیانانە دابەزینی نرخی پشکەکان لە بازاڕەکانی بۆرسە بووە. پێوانەی بۆرسەی نیۆیۆرک ئەم ڕۆژانە کەمترین ئاستی لەدوای قەیرانی ئابووریی ساڵی ٢٠٠٨ تۆمار کردووە.\nڕێکخراوی هاوکاری و گەشەی ئابووری لە تازەترین ڕاپۆرتی خۆیدا سەبارەت بە ئەگەری پووکانەوەی ئابووریی جیهان لە چەند هەفتەی داهاتوودا هۆشداریی داوە.\nڕێک لە سەردەمێکدا کە گلۆبالیسم و مۆدێرنیتەی سەرمایەداری لە لووتکەی تەڕاتێندایە، ڤایرۆسی کۆرۆنا هاتووە و خەریکە شادەمارەکانی وشک دەکات. ترس لە داڕمانی ئابووریی گلۆبال خەریکە دەبێتە ترسێکی جیددی.\nهەر ئەم ترسەیە وای لە خەڵک کردووە لە وڵاتانی پێشکەوتوو بێت یان جیهانی سێیەمی، وەکوو یەک هەڵسووکەوت بکەن و بۆ ئەنبارکردنی پێداویستییەکانیان هورووژم بۆ مارکێتەکان بەرن.\nلەم ڕۆژانەدا کە ڤایرۆسی کۆرۆنا بووەتە باس و خواسی هەموو جیهان، پرسیارێک کە وردە وردە خەریکە دەورووژێت ئەوەیە کە گەلۆ بڵێی ئەو ڤایرۆسە نەدیتکەیە فیرعەون و نەمروودەکانی سەرمایەداریی گلۆباڵ بەچۆکدا بهێنێت؟\nفۆزا یووسف: بەرخودانی کوردان نەبوایا ئێستا دیمەشق پێتەختی داعش بوو\nئەردۆغان قەیرانی کۆچبەران بۆ مەرامە سیاسییەکانی بەکار دەهێنێت


ئه‌مه‌ریکا داوا له ئیسرائیل و فه‌له‌سـتینیـه‌کان ده‌کات وتووێژه‌کانیان ده‌سـتپـێـبکه‌نه‌وه\nشاندی وڵاته یه‌کگرتووه‌کانی ئه‌مه‌ریکا بۆ ڕۆژهه‌ڵاتی ناوه‌ڕاست جۆرج میچڵ داوا له ئیسرائیل و فه‌ڵه‌ستینیه‌کان ده‌کات که وتووێژه‌کانی ئاشتی ده‌ست‌پـێبکه‌نه‌وه هه‌ڕچه‌نده کاربه‌ده‌ستانی باڵای ئیسرائیل ڕه‌ش‌بینن له‌سه‌ر ئه‌وه‌ی بگه‌ن به ڕێککه‌وتنێکی گونجاو له کاتێکی زوودا.\nوه‌زیری ده‌ره‌وه ئه‌ڤیگدۆر لیبرمان ئه‌م ڕۆ پێنجشه‌مه له ڕادیۆیی ئیسرائیلیدا گوتی هه‌ردوولا پـێویسته سه‌ره‌تا بگه‌نه ڕێککه‌وتنه به‌رایـیه‌کان پاشان کێشه گرنگه‌کان چاره‌سه‌ربکه‌ن.\nبه‌ر له کۆبونه‌وه‌یه‌کی له‌گه‌ڵ سه‌رۆکی ئیسرائیل شیمۆن پـرێسدا، میچڵ به په‌یامنێرانی گوت وڵاته یه‌کگرتووه‌کانی ئه‌مه‌ریکا له هه‌وڵه‌کانیدا به‌رده‌وام‌ده‌بێت بۆ ئه‌وه‌ی هه‌ردوولا دانیشتنه‌کانیان ده‌ست‌پـێبکه‌نه‌وه. ئه‌و له کۆتایی ئه‌مڕۆدا له‌گه‌ڵ لیبرمانیشـدا کۆده‌بێته‌وه.\nله ڕۆژی هه‌ینی میچڵ له‌گه‌ڵ سه‌رۆک وه‌زیری ئیسرائیل بنیامین ناتانیاهودا کۆبوونه‌وه‌یه‌ک ئه‌نجام‌ده‌دات به‌ر له‌وه‌ی به‌ره‌و ڕامه‌ڵڵا به‌ڕێ‌بکه‌وێت بۆ وتووێژکردن له‌گه‌ڵ سه‌رۆکی فه‌ڵه‌ستنیه‌کان مه‌حمود عه‌باس.\nسه‌ردانه‌که‌ی جۆرج میچڵ هاوکاته له‌گه‌ڵ چه‌ندان پـێکدادانی ئه‌م هه‌فته‌یه‌ی نێوان پۆلیسی ئیسرائیل و خۆپیشانده‌رانی فه‌ڵه‌ستینی له ئورشه‌لیم، ئه‌و شـوێنه‌ی که له لای موسڵمانه‌کان و جوله‌که‌کانیش به شـوێنێـکی پـیرۆز داده‌نرێت.


سورة Sura العلق Al-Alaq\nآية Aya 13\nأَرَأَيْتَ إِن كَذَّبَ وَتَوَلَّىٰ (13) أَلَمْ يَعْلَم بِأَنَّ اللَّهَ يَرَىٰ (14) كَلَّا لَئِن لَّمْ يَنتَهِ لَنَسْفَعًا بِالنَّاصِيَةِ (15) نَاصِيَةٍ كَاذِبَةٍ خَاطِئَةٍ (16) فَلْيَدْعُ نَادِيَهُ (17) سَنَدْعُ الزَّبَانِيَةَ (18) كَلَّا لَا تُطِعْهُ وَاسْجُدْ وَاقْتَرِب ۩ (19)\nإِنَّا أَنزَلْنَاهُ فِي لَيْلَةِ الْقَدْرِ (1) وَمَا أَدْرَاكَ مَا لَيْلَةُ الْقَدْرِ (2) لَيْلَةُ الْقَدْرِ خَيْرٌ مِّنْ أَلْفِ شَهْرٍ (3) تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ (4) سَلَامٌ هِيَ حَتَّىٰ مَطْلَعِ الْفَجْرِ (5)\nلَمْ يَكُنِ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ مُنفَكِّينَ حَتَّىٰ تَأْتِيَهُمُ الْبَيِّنَةُ (1) رَسُولٌ مِّنَ اللَّهِ يَتْلُو صُحُفًا مُّطَهَّرَةً (2) فِيهَا كُتُبٌ قَيِّمَةٌ (3) وَمَا تَفَرَّقَ الَّذِينَ أُوتُوا الْكِتَابَ إِلَّا مِن بَعْدِ مَا جَاءَتْهُمُ الْبَيِّنَةُ (4) وَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ ۚ وَذَٰلِكَ دِينُ الْقَيِّمَةِ (5)\nالصفحة Page 598\n(13) ئه‌ی ئه‌گه‌ر (کابرای خوانه‌ناس) به‌رنامه‌ی خوا به‌درۆ بزانێت و پشتی تێ بکات.\n(14) ئایا نه‌یزانیووه که خوا ده‌یبینێت و ئاگای (له گوفتارو کرداریه‌تی)؟!\n(15) نه‌خێر.. سوێند به‌خوا ئه‌گه‌ر کۆڵ نه‌دات و کۆتایی (به دوژمنکاری نه‌هێنێت)، ئێمه پێشه سه‌ری ده‌گرین (بۆ دۆزه‌خ کێشی ده‌که‌ین).\n(16) ئه‌و پێشه سه‌ره درۆزنه تاوانکاره (پێشه سه‌ر: جێگه‌ی بیر کردنه‌وه‌و تێفکرانه).\n(17) ئینجا وازی لێبهێنه، با هاوه‌ڵ و هاوبیرو باوه‌ڕانی بانگ بکات و (کۆیان بکاته‌وه بۆ دژایه‌تی ئیمانداران).\n(18) ئێمه‌ش فریشته‌کانی کاربه‌ده‌ستی دۆزه‌خی بۆ بانگ ده‌که‌ین (تا تۆڵه‌ی لێ بسێنن و له دۆزه‌خ توندی بکه‌ن).\n(19) نه‌خێر به‌گوێی ئه‌و جۆره که‌سانه مه‌که، تۆ هه‌ر سه‌رگه‌رمی نوێژو سوژده ببه‌و به به‌ندایه‌تی خۆت له په‌روه‌ردگارت نزیك بکه‌ره‌وه.\n(1) ئێمه به‌ڕاستی قورئانمان دابه‌زاندۆته خواره‌وه له شه‌وێکی به‌فه‌ڕو ڕێزداردا.\n(2) جا تۆ چووزانی شه‌وی به‌فه‌ڕ کامه‌یه‌و چ خێرو به‌ره‌که‌تێکه.\n(3) شه‌وی قه‌دری به‌ڕێز له هه‌زار مانگ ڕێزدارو خێردارتره (واته پاداشتی عیباده‌ت و خواپه‌رستی ئه‌و شه‌وه بێ سنووره).\n(4) له‌و شه‌وه‌دا فریشته‌کان که جوبره‌ئیلیشیان له‌گه‌ڵدایه، داده‌به‌زن له‌سه‌ر ڕووخسه‌ت و مۆڵه‌تی په‌روه‌ردگاریان، به‌جۆره‌ها فرمان و کار (به‌تایبه‌ت بۆ سه‌ردانی خواپه‌رستان، بۆ سه‌ردانی مزگه‌وته‌کان، بۆ گوێگرتن له قورئان و... هتد).\n(5) ئه‌و شه‌وه ئاسووده‌یی و ئاشتی و هێمنی و ڕه‌حمه‌ت و میهره‌بانیه، هه‌تا کاتی به‌ره‌به‌یان. پێغه‌مبه‌ر صلی الله علیه وسلم فه‌رموویه‌تی: (من قام لیلة القدر ایمانا واحتسبا غفر له ما تقدم من زنبه). واته: ئه‌وه‌ی شه‌وی قه‌در به‌خواپه‌رستی و یادی خوا بباته سه‌ر به ئیمان و باوه‌ڕی دامه‌زراوو به‌ته‌مابوونی پاداشت و ڕه‌حمه‌ت، خوای گه‌وره له هه‌موو گوناهانی ڕابردووی خۆش ده‌بێت. (بوخاری و موسلیم) ڕیوایه‌تیان کردووه.\n(1) ئه‌وانه‌ی بێ باوه‌ڕ بوون له خاوه‌نی کتێبه‌کان له‌گه‌ڵ موشریك و هاوه‌ڵگه‌ران، وازیان له بیرو باوه‌ڕی خۆیان هێنا، هه‌تا به‌ڵگه‌و نیشانه‌ی ڕوون و ئاشکرایان بۆ نه‌هات (ده‌رباره‌ی دواهه‌مین پێغه‌مبه‌ر).\n(2) (ئه‌ویش) پێغه‌مبه‌رێکه له‌لایه‌ن خواوه کتێب و نامه‌ی پاك و بێگه‌ردیان به‌سه‌ردا ده‌خوێنێته‌وه (که قورئانه).\n(3) چه‌نده‌ها په‌یامی پڕ له ڕێنموویی به نرخی له توێدا هه‌یه.\n(4) جا خاوه‌ن کتێبه‌کان ده‌سته ده‌سته‌و پارچه پارچه نه‌بوون، دوای ئه‌وه نه‌بێت که به‌ڵگه‌و نیشانه‌ی ئاشکرایان بۆ هات (ده‌رباره‌ی پێغه‌مبه‌رو قورئان).\n(5) فه‌رمانیشیان پێنه‌درابوو جگه به‌وه‌ی که خواپه‌رستی بکه‌ن و به‌پاکی و دڵسۆزی و ملکه‌چی فه‌رمانبه‌رداری ئاین و به‌رنامه‌که بن و لابده‌ن له هه‌موو ئایینێك و ته‌نها پابه‌ندی ئایینی ئیسلام بن، نوێژیش به‌ڕێك و پێکی ئه‌نجام بده‌ن، زه‌کاتیش له ماڵ و سامانیان ده‌ربکه‌ن، ئه‌وه‌یه ئاینی نامه ڕاست و به‌نرخه‌کانی خوا.


کووشتنی تیرۆریستی نێودەوڵەتی قاسم سولەیمانی جیهانی ئەمنتر کردەوە | AvaToday\nمایک پۆمپێئۆ وەزیری دەرەوەی ئەمریکا ڕۆژی دووشەممە ٧ی ڕەزبەر بە ئاماژە بە کووشتنی قاسم سولەیمانی فەرماندەی پێشووی سوپای قودس گووتی: دەسکەوتەکانی ترامپ جیهانی ئەمنتر کردووە.\nپۆمپێئۆ لە دیمانە دەگەڵ فاکس نیوز گووتی: دەتوانین بەرهەمی سیاسەتەکانی ترامپ بە چاوی خۆمان ببینین و ئاماژەی بە کووشتنی قاسم سولەیمانی. ئاڵوگۆڕەکانی ڕۆژهەڵاتی ناڤین، تواناییە ئابورییەکانی ئەمریکا بۆ بەڕێوەبەری هاوبەشەکان و هاوپەیمانەکانیان لە لە بواری پەراوێزخستنی ئێران و بێبەشکردنی ئەو وڵاتە کە داهاتەکانی کە تەرخانی پشتیوانی لە تیرۆریزم دەکرا.\nوەزیری دەرەوەی ئەمریکا لە چاوپێکەوتنێک دەگەڵ فاکس نیوز گووتبوی: ڕژیمی ئێران ٤٠ ساڵە ڕابەرایەتی تیرۆریزم دەکات. ڕژیمێکی مەزهەبی کە لە لایەن ئاخوندەکانەوە بەڕێوە دەبرێت و لە سەرکردەکەی کەسێکی گەندەڵە. ئەو جێگەی کە بەرپرسانی پلەبەرزی ئێران خۆیان دەبوێرن لە دانی مافە ئابورییەکانی ئێران.\nمایک پۆمپێئۆ گووتبوی: دۆخی ئابوری ژێردەستی ئێران تراژدیکە بەڵام ڕێبەران، نوێنەرانی پەرلەمان، ئەندامان و فەرماندە پلەبەرزەکانی سوپای پاسداران لە دۆخێکی زۆر خۆشدا دەژین. ئەوان هەموو خەزانەیان دزیوە و پوڵێکی زۆری وەلاناوە. لەبەر ئەوەی دەزانن ئەو ڕژیمە توشی چارەنووسێکی هاوشێوەی ڕژیمەکانی دیکە دەبێتەوە.


هەولێر لەپێشوازی جەژندا، نەبوونی مووچە هاوڵاتیان بەدەستبەتاڵی لە بازاڕەکان دەگەڕێنێتەوە – کوردی – RojNews.News\n22/06/2020 - 8:13:41 pm\nسێشەممە, 19 ماي 2020 – 07:11 ڕۆژنیوز – هەولێر\nبەرەو جەژنی ڕەمەزارن دەڕۆین، قەیرانە بەردەوامەکانی هەرێم کە نەبوونی مووچە و کارەبا و …هتد، بەردەوامە، ئەمانەش بوون بە هۆکاری ئەوەی وەک پێویست ئامادەکاری بۆ جەژن نەکراوە، لەم بارەیەوە هاوڵاتیان و دوکاندارانی شاری هەولێر بۆ ڕۆژنیوز دەدوێن.\nمحەمەد عەبدوڵا هاوڵاتییەکی شاری هەولێرە وەک باسی دەکات پێشمەرگەی دێرینە، دەڵێت بازاڕەکان کراوەن، بەڵام خەڵک پارەی پێنییە و بار و گوزەران خراپە، ئاماژە بەوەش دەکات، کە چەند مانگێکە مووچە نەدراوە و دۆخەکەی خراپترکردووە.\nئەو پێشمەرگەیە نایشارێتەوە کە خەباتی ئەوان بۆ حکومەتێکی بەمشێوەیە نەبووە و دەڵێت: ئێمە کاتی خۆی پێشمەرگایەتیمان كرد بۆ ئەوە نەمان كرد، کە ناحكومەتی هەرێم ئاوا لە ژیانی هاوڵاتیان بكات، بۆیە داواکارم هەوڵێک بۆ ژیانی هاوڵاتیان بدەن.\nمەحمود ڕەمەزان دوکاندارێکی شاری هەولێرە، دەڵێت سەرنج بدەن، کە ئەوانەی لە بازاڕەکەدان عەلاگەیەکیشیان بەدەستەوە نییە! ئەوەش دەگەڕێنێتەوە بۆ نەبوونی پارە تا جلوبەرگی پێبکڕدرێت، دەشڵێت “وەڵا وەڵا دوێنی خەڵك هاتووە دوو هەزاری دیناری پێ نەبووە جل بۆ منداڵەكانی بكرێت! من ئێستا ژمارە مۆبایلی ماڵێكم وەگرتووە كە زۆر هەژارە، پێیان دەڵێم منداڵەکەیان بهێنن و خۆم پێداویستییەکانی جەژنی بۆ دەکڕم”.\nمەحمود دەڵێت، بەوپێیەی مووچە و ئیشوکار نەماوە، هیچ ئامادەکارییەک بۆ جەژنی ڕەمەزان نەکراوە.\nلە یەکەم ڕۆژی جەژنەوە ٧٢ کاتژمێر قەدەغەی هاتووچۆ پەیڕەو دەکرێت


تەنها لە 2018دا، 69 هاووڵاتی كورد لە ئێران لەسێدارەدراون\nرێكخراوی مافی مرۆڤی هەنگاو ئامارێكی سەبارەت بە ژمارەی لەسێدارەدراوانی كورد لە ئێران بڵاوكردەوە و رایگەیاند، لە ماوەی ساڵی 2018دا لانیکەم 69 هاووڵاتیی کورد لە ئێران لەسێدارە دراون.\n6 کەس بە تۆمەتی چالاکی سیاسی، 7 كەسیان لە تۆمەتی ئەندامێتی لە رێكخراوی تیرۆریستی داعش، 46 کەس بە تۆمەتی كوشتنی ئەنقەست، 6 کەس بە تۆمەتی بازرگانیکردن بە ماددە سڕکەرەکان و دوو کەسیش بە تۆمەتی دەستدرێژی سێکسی لەسێدارە دراون.\nرێكخراوەكە روونیشیكردەوە، زۆرترینی ئەو کەسانەی کە لەسێدارە دراون خەڵکی پارێزگای ئومریە بوون کە لە ساڵی 2018 دا 30 هاووڵاتیی کورد لەو پارێزگایە لەسێدارە دراون. هەروەها لەپارێزگای کرماشان 22 کەس، لوڕستان 6 کەس، سنە 5 کەس، ئیلام 5 کەس و لە خوراسانیش یەک هاووڵاتیی کورد لەسێدارە دراوە.\nبەپێی ئامارەكە لەماوەی ئەمساڵدا منداڵێک، سێ ژن و دوو هاووڵاتی کە تەمەنیان سەرووی 50 ساڵ بووە (57 و 63) ساڵە لە بەندیخانەکانی کوردستان لەسێدارە دراون، بەڵام هۆكاری لەسێدارەدانەكانیان روون نەكراوەتەوە.\nرێكخراوی مافی مرۆڤی هەنگاو راشیگەیاند، لەسێدارە دانی هاووڵاتیانی کورد بە بەراورد لەگەڵ ساڵی 2017دا 38% كەمیكردووە و لەو ساڵەدا 112 هاووڵاتیی کورد لەسێدارە درابوون.\nئەوەشیخستەڕوو، هەر لەماوەی ئەمساڵدا، 10 چالاکی مەزهەبی، 3 چالاکی سیاسی و 3 منداڵی کورد لەلایەن دەزگای دادوەریی ئێرانەوە حوکمی سێدارەیان بەسەردا سەپێنراوە.


وتووێژی پۆل:وتارە ھەتیوەکان لە نیسان ٢٠١٧ - ویکیپیدیا، ئینسایکڵۆپیدیای ئازاد\nوتووێژی پۆل:وتارە ھەتیوەکان لە نیسان ٢٠١٧\nزۆرینەی ئەم وتارانە بەستراون لەگەڵ ویکییەکانی تر، نازانم بۆ تاگیان لێ دراوە؟! ئەم بۆتە کارێکی باشی نەکردووە، دەبێت ئەو گۆڕانکارییانە بگەڕێندرێنەوە. سەرچیا — ١٠:٥٣، ٢٧ی نیسانی ٢٠١٧ (UTC)\n@Serchia: کاک سەرچیا لە ھەتیو مەبەست نییە لە نێوانویکی، بەڵکو لە ھاتنی ناوی وتار بە شێوەی [[...]] لە وتارێکی پەیوەندیداردا، و لەو وتارەی تاگەکەشی لێدراوە بۆ وتارێکی تر بەھەمان شێوە. بۆ نموونە سەیری ئێڤەنێسنس یان ئەیمی لی بکە، ھیچیان ئەو تاگەیان لێ نەدراوە.—ژیـار وتووێژ ١٠:٥٦، ٢٧ی نیسانی ٢٠١٧ (UTC)\nئەمن وا لێی گەیشتبووم، بەڵام کە بەم شێوەیەی ئێستایە، بە شتێکی باشی نازانم، بەڕای من بە دانانی ئەو تاگە، کەڵکێکی وا ناگەیەنین بەو وتارانە. بۆ نموونە وتاری گوندەکان، ئەگەرییان کەمە لە وتاری تر ناویان بھێندرێت. سەرچیا — ١١:٠٤، ٢٧ی نیسانی ٢٠١٧ (UTC)\nڕاست دەکەیت بۆ گوندەکان، بەڵام ئەمە نزیکەی لە ھەموو ویکیپیدیایەکی تر ھەیە، ئەو وتارانەی کە تاگەکەیان لێ دراون پێویستە چاکیان بکەین سەرەتا، دواتریش بیرێک لە گوندەکان ئەکەینەوە. من بە توندی دژی ئەوە دەوەستم کە ئەمە پشتگوێ بخرێت یان لابرێت، چوونکە ئێمە لە ویکی کوردی ناوەندی لە ئێستادا لە ڕووی پۆلێنکردنەوە لاوازین و گوێی پێ نادەین. خۆی یەکێک لە تایبەتمەندییەکانی زانستنامەی سەر ئینتەرنێت پۆلێنکردنەکانە. باشترە ئیتر لێرەوە دەست بە چاکسازی بکەین. ھەر بەو بۆنەیەوە، لەم ڕووکارە نوێیەی ویکی گرنگی بە پۆلێنکردن دراوە. لەسەر وتووێژەکەی ئەو پەڕەیە ڕای خۆتان بڵێن لەسەری.—ژیـار وتووێژ ١١:٠٩، ٢٧ی نیسانی ٢٠١٧ (UTC)\nڕاستییەکەی من ئەو تاگەم ئەوەندە نەبینیوە، بەتایبەت لە ویکیی ئینگلیزی. لێرەش بە گونجاوی نابینم، دەبێت بزانین زۆربوونی تاگ ویکیپیدیاش ناشیرین دەکات. ئێمە دەتوانین شتی لەو جۆرە لەڕێی زیادکردنی پۆلەوە بکەین، واتە ئەو پۆلەی کە ئێستا ھەیە ھیچ کێشەیەکی نییە، بەڵام تاگەکە شتێکی پێویست نییە. سەرچیا — ١١:١٥، ٢٧ی نیسانی ٢٠١٧ (UTC)\nلەبەرئەوەی ویکییەکانی تر لەو ڕووەوە زۆر بێ کێشەن، بە گشتی. بەتایبەتی ویکی ئینگلیزی. لەڕاستیدا پۆلەکە بە تاگەکەوەیە، واتە تاگەکە لابرێت ئەوە ئەو وتارەش لەم پۆلە نامێنێت. من پێم باشترە ھەوڵی چاکسازی کردنی بدەین باشترە وەک لە خۆ-دزینەوە لێی.—ژیـار وتووێژ ١١:١٨، ٢٧ی نیسانی ٢٠١٧ (UTC)\nئەمن ئەو کارە بە خۆدزینەوە دانانێم، ھەندێک شت ھەیە دەبێت خۆمان بڕیاری لەسەر بدەین و ئەوەندە خۆمان بە ویکییەکانی تر گرێ نەدەین، ئێمە لێرە کارمان گەلێک زۆر لەسەر کەوتووە، و خۆشت دەزانی ئەندامی چالاکمان ئەوەندە نییە، بەڵام دەبوایە پێشتر قسە لەسەر ئەمە کرابا و لەخۆوە ئەم تاگانە دانەنرابان، ئێستاش پێویستی بە قسەلەسەرکردنە، و باشترە ھاوڕێیانی دیش ڕای خۆیان دەرببڕن. سەرچیا — ١١:٤١، ٢٧ی نیسانی ٢٠١٧ (UTC)\nکاک سەرچیا، پێشووتر پێش ئەوەی ئاڵای بۆت بدرێت بە عەلا بۆت، [لێرە ڕوونکراوەتەوە کارەکانی چی دەبێت، بەڵام وادیارە تۆ چالاک نەبوویت و نەتبینیوە.—ژیـار وتووێژ ١١:٥٠، ٢٧ی نیسانی ٢٠١٧ (UTC)\nوەرگیراو لە «https://ckb.wikipedia.org/w/index.php?title=وتووێژی_پۆل:وتارە_ھەتیوەکان_لە_نیسان_٢٠١٧&oldid=515338»\nئەم پەڕەیە دواجار لە ١١:٥٠ی ٢٧ی نیسانی ٢٠١٧ نوێ کراوەتەوە.


بارودۆخی نه‌خۆشی كۆرۆنا له هیندستان و بەرازیل و مەکسیک\n2020-08-29 [10:16 AM]\nله میانی ٢٤ كاتژمێری رابردوودا، هه‌زار و ٢١ كه‌سی دیکە له هیندستان ، ٨٥٥ كه‌سی دیکە له به‌ڕازیل و ٥٥٢ كه‌سی دیکە له مه‌كسیك بەهۆی ڤایرۆسی كۆرۆنای نوێ گیانیان له‌ده‌ستداوه.\nوه‌زاره‌تی ته‌ندروستیی هیندستان رایگه‌یاند، به گیانله‌ده‌ستدانی هه‌زار و ٢١ كه‌سی دیكه كۆی گشتیی ژماره‌ی ئه‌و كه‌سانه‌ی له‌و وڵاته به‌و په‌تایه گیانیان له‌ده‌ستداوه به‌رزبووه‌ته‌وه بۆ ٦٢ هه‌زار و ٥٥٠ كه‌س؛ هه‌روه‌ها ٧٦ هه‌زار و ٤٧٢ حاڵه‌تی نوێی تووشبوون به په‌تاكه تۆماركراوه و تێكڕای ژماره‌ی تووشبووان گه‌یشتووه‌ته، سێ ملیۆن و ٤٦٣ هه‌زار و ٩٧٣ كه‌س.\nتاكوو ئێستا له هیندستان دوو ملیۆن و ٦٤٨ هه‌زار و ٩٩٩ تووشبوو چاك بوونه‌ته‌وه.\nبه‌پێی زانیارییه‌كانی وه‌زاره‌تی ته‌ندروستیی هیندستان، به گیانله‌ده‌ستدانی ٨٥٥ كه‌سی دیكه كۆی گشتیی ژماره‌ی ئه‌و كه‌سانه‌ی له‌و وڵاته به‌و په‌تایه گیانیان له‌ده‌ستداوه به‌رزبووه‌ته‌وه بۆ ١١٩ هه‌زار و ٥٠٤ كه‌س؛ هه‌روه‌ها ٤٣ هه‌زار و ٤١٢ حاڵه‌تی نوێی تووشبوون به په‌تاكه تۆماركراوه و تێكڕای ژماره‌ی تووشبووان گه‌یشتووه‌ته، سێ ملیۆن و ٨٠٤ هه‌زار و ٨٠٣ كه‌س.\nله ویلایه‌تی ساو پاوڵۆ كه دانیشتوانه‌كه‌ی نزیكه‌ی ٤٦ ملیۆن کەسه و ناوه‌ندی بازرگانیی به‌ڕازیله، زۆرترین كاریگه‌ری په‌تاكه‌ی له‌سه‌ره به شێوه‌یه‌ك ٧٩٦ هه‌زار و ٢٠٩ حاڵه‌تی تووشبوون و ٢٩ هه‌زار و ٦٩٤ حاڵه‌تی گیانله‌ده‌ستدان به په‌تاكه‌ی تیادا تۆماركراوه.\nهه‌روه‌ها له ته‌واوی به‌ڕازیل دوو ملیۆن و ٩٧٦ هه‌زار و ٧٩٦ كه‌س دوای تووشبوونیان به په‌تاكه چاكبوونه‌ته‌وه.\nبه‌پێی زانیارییه‌كانی وه‌زاره‌تی ته‌ندروستیی مه‌كسیك له میانی ٢٤ كاتژمێری رابردوودا، ٥٥٢ كه‌سی دیكه به‌هۆی په‌تاكه‌وه گیانیان له‌ده‌ستداوه و كۆی گشتیی گیانله‌ده‌ستدان به‌و په‌تایه به‌رزبووه‌ته‌وه بۆ ٦٣ هه‌زار ١٤٦ كه‌س.\nهاوكات پێنج هه‌زار و ٨٢٤ حاڵه‌تی نوێی تووشبوون به په‌تاكه تۆماركراوه، به‌وه‌یش ژماره‌ی حاڵه‌ته‌كانی تووشبوون به‌و په‌تایه گه‌یشتووەته، ٥٨٥ هه‌زار و ٧٣٨ حاڵه‌ت؛ هه‌روه‌ها تا ئه‌مڕۆ، ٤٠٤ هه‌زار و ٦٦٧ تووشبووی په‌تاكه چاكبوونه‌ته‌وه.


ئیره‌یی… بكوژی ئاوازه‌كانی به‌هه‌شت.. سه‌باح ئیسماعیل – Dengekan\nbySabah Esmail\tJanuary 16, 2022\tGeneral, Literature\n(پێشه‌كییه‌ك بۆ ڕۆمانی زریاب)\nپاش ئه‌وه‌ی ده‌نگۆی ئه‌وه بڵاوبووه‌وه، موزیكژه‌نی ناوداری نه‌مسایی مۆزارتی مه‌زن ده‌رمانخوارد كراوه و ئه‌وی ژارخواردی كردووه موزیكژه‌نی ئیتاڵی سالێریی هاوه‌ڵی بووه، ئه‌وه بۆ پووشكینی باوكی ئه‌ده‌بی ڕووسی (1799-1837) بووه هه‌وێنی نووسینی شانۆنامه‌ریه‌ك به ناوی مۆزارت و سالێری.\nدواتر، له‌سه‌ر بنه‌مای ئه‌و شانۆنامه‌یه میلۆش فۆرمان فیلمی ناوداری “ئه‌مادیۆس”ی به‌رهه‌م هێنا. له به‌شی یه‌كه‌می شانۆنامه‌كه‌ی پووشكیندا سالێری به ناڕه‌زایییه‌كی تونده‌وه دژ به دادپه‌روه‌ریی خودایی قسان ده‌كات، “چما بۆچی ئه‌مێك تا ڕاده‌ی مردن ئاشقی موزیك بێت و له منداڵییه‌وه ژیانی له‌پێناو موزیكدا ته‌رخان كردبێت، كه‌چی ئه‌م به‌هره‌یه بۆ كه‌سێكی ساده‌ی شێت ده‌ڕوات”.\nمۆزارتی به‌هره‌دار چه‌شنی فریشته دابه‌زییه سه‌ر زه‌وی، ده‌تگوت ئاوازه‌كانی له به‌هه‌شته‌وه هێناون. هێنده‌ی نه‌برد سالێری له ترسی توانای گه‌وره و له ئاوه‌زبه‌ده‌ری مۆزارت تاڵاوی ده‌رده‌ئیره‌یی و به‌دگومانی ناخی ده‌كرۆژی و هه‌لاهه‌لای ده‌كات. ده‌كه‌وێته دژایه‌تی كردنی مۆزارت، تاڕاده‌ی ژارخواردكردنی.\nبه هه‌مان شێوه محه‌مه‌د عه‌بدولوه‌هابی سترانبێژ ڕقی له ڕیاز سونباتی بوو، قه‌سه‌بچییش له به‌لیغ حه‌مدی. هه‌ڵبه‌ت به ده‌گمه‌ن ئیره‌یی و به‌دگومانی و ناكۆكیی له نێوان زانایه‌ك و نووسه‌رێك، نووسه‌رێك و موزیكژه‌نێك، خۆشنووس و نیگاركێشێك، دارتاش و ئاسنگه‌رێك، بازرگانێكی ئاوریشم و بازرگانێكی كاغه‌زدا ده‌بینیت، چونكه بواری كاركردنیان جیاوازه و به‌رژه‌وه‌ندییان دژ به یه‌كتر ناوه‌ستێته‌وه. گۆته جوانی بۆ چووه ده‌ڵێت: داهێنان هه‌تاكو لێته‌وه دوور نه‌بێت، ناتوانی ددانی پێدا بنێیت. هه‌موو ئه‌و داهێنه‌رانه‌ی ئیره‌یییان به یه‌كدی بردووه، یاخود گومانڕه‌شییان به‌رابه‌ر یه‌كتر لا دروست بووه نزیك بوون له یه‌كدییه‌وه. بێگومان ئه‌مه‌ش ئه‌وپه‌ڕی هه‌ژاریی ڕۆحی و هزریی كه‌سی ئیره‌ییبه‌ره، له ئه‌نجامدا ده‌بێته مایه‌ی به‌دبه‌ختییه‌كی زۆر بۆی و هه‌رچییه‌ك ده‌كات ئه‌و هه‌سته دژواره ناهێڵێت به‌خته‌وه‌ر بێت. ئه‌مه جگه له‌وه‌ی زۆر كات ئیره‌ییبه‌ران كه‌سانی بێبه‌هره و ته‌مبه‌ڵ و بووده‌ڵه‌ن، به‌و ئیره‌یییه كوشنده‌یه‌یان، كه چه‌شنی مۆرانه ڕۆحیان ده‌كرۆژێت، ده‌یانه‌وێت دژایه‌تیی هه‌موو ئه‌وانه بكه‌ن له خۆیان به‌هره‌مه‌ندتر و به‌تواناتر و داهێنه‌رترن.\nهه‌ڵبه‌ت له كۆی ئه‌م ناكۆكییانه‌دا ئه‌وه‌ی بمێنێته‌وه و نه‌مری به‌ده‌ستبهێنێت به‌رهه‌می باڵا و ڕه‌سه‌ن و پڕ له داهێنانه.\nهه‌موو ئه‌و ئیره‌یی و به‌دگومانی و ناكۆكییه كوشندانه‌ی باسمان كردن، وه‌ك ئه‌وه‌ی ڕووداوه‌كانی مێژوو وه‌كو خۆیان دووباره ببنه‌وه، ته‌واو له‌م ڕۆمانه‌دا خه‌ست بوونه‌ته‌وه و به‌دی ده‌كرێن. ئیسحاق موسڵیی موزیكژه‌نی پیر دژی زریابی تازه‌لاوی به‌هره‌مه‌ند، زریابی كۆیله و قوتابیی خۆی ده‌وه‌ستێته‌وه. له‌وه ده‌ترسێت زریاب شوێن و پایه‌ی وه‌ك موزیكژه‌نێك له كۆشكدا له‌ق بكات و ئه‌م بكه‌وێته پاش قوتابییه‌كه‌یه‌وه. هه‌ر هێنده‌ی ئیره‌یی ده‌كه‌وێته گه‌ڕ، ئیدی شاردنه‌وه‌ی زه‌حمه‌ت ده‌بێت و ورده ورده ده‌بێته مایه‌ی داڕمانی ئاكاریی لای كه‌سی ئیره‌ییبه‌ر، ئه‌مه ئه‌گه‌ر جاری وا هه‌یه نه‌بێته هۆی ئه‌نجامدانی تاوانیش. “له دوێنێوه من گه‌وره‌ی تۆ نیم. ڕاست و ڕوون ده‌بم له‌گه‌ڵتدا. ئه‌ی نازانیت ئیره‌یی ده‌ردێكه له كۆنترین ده‌رده‌كان و له هه‌موویان پتر كار له ناخ ده‌كات و قووڵترین زام له‌سه‌ر دڵ جێده‌هێڵێت؟”.\nزریابی به ڕه‌چه‌ڵه‌ك كورد مێژووی ئیسلام سته‌می لێ كردووه، له ڕێی مێژووی ڕۆژئاواوه پتر ئاوڕی لێ درایه‌وه وه‌ك له ڕۆژهه‌ڵات، له‌وێ ناسرا و زیاتر سوودیان له ئه‌زموونه ده‌وڵه‌مه‌نده‌كه‌ی وه‌رگرت.\nPrevious مارف عومەر گوڵ “شاعیرێک ڕووەو ئاسۆ”.. .سوهەیب فاروق\nNext لە تەمتومانی زۆنی حیزبۆچکەوە بۆ دروستکردنی بەرەیەکی کارییگەر هادیی حەمەڕەشید – کامیار سابیر


❤❤یـــانەی کوردژیـن/Kurd Zhin❤❤/ / rruxani rrzhemi saddam\n» rruxani rrzhemi saddam\n#1 2016-01-30 20:48:32\nrruxani rrzhemi saddam\nدوای ئه‌وه‌ی كه عه‌بدول ڕه‌حمان عارف كوده‌تای لێ كرا له‌لایه‌ن حزبی به‌عسه‌وه، ئه‌حمه‌د حه‌سه‌ن به‌ن به‌كر له‌ڕێكه‌وتی 3 و4 ی مانگی 8-1979 وه هاته‌سه‌ر حوكم. هه تاكوو مانگی 4 ی 2003 ڕژێمی عێڕاق بوو بوو به زوحاكی سه‌رده‌می ئێستا،به‌ڵام جیا له‌زوحاك، ڕژێم زیاتر له دوو ئه‌زوحاك، ڕژێم زیاتر له دوو ئه‌ژدیهای هه‌بوو، به‌ڵكوو چه‌ڵكوو چه‌نده‌ها ئه‌ژدیهای هه‌بوو كه به‌ری هه‌ڵ دابوو نه‌سه‌ر میلله‌تی زوڵم لێكراو و بێ ده‌سته‌سته‌ڵات، كه له‌جیاتی دوو لاشه\nبه ڕۆژێ، گیانی چه‌نده‌ها لا‌وی ده‌كێشاو وونی ده‌كێشاو وونی ده‌كردن. به‌ڵام مه‌ڵام مه‌سه‌له‌یه‌كی كوردی هه‌یه ده‌ڵێ:« سه‌گی هار ته‌مه‌نی چل ڕۆژه ».\nئه‌مریكا له‌مێژه‌وه پلانی ڕوخاندنی سه‌ددامی له‌به‌رنامه دابوو، به‌رنامه دابوو، به‌ڵام پلانه‌كانی سه‌كانی سه‌ر كه‌وتوو نه‌بوو، بۆیه پلانی جه‌نگی له‌گه‌ڵ عێراق به‌یان كرد.\n2003-3-19 په‌ڕله‌مانی بریتانی ده‌نگی خۆی دا پاڵ ده‌نگی Tony Blair بۆ هێرشكردنه سه‌ر عێراق.\n3-20 هێرش كرایه سه‌ر عێڕاق به ناوی هێرشی« ئازادكردنی عێڕاق »، به فڕۆكه بۆمبابارانی به‌غدای كرد.غدای كرد.\n3-21 هێزی زه‌مینی هێرشی برده سه‌ر به‌نده‌ری ئوم قه‌ری ئوم قه‌سر هه‌روه‌ها بۆ سه‌ر نیوه دورگه‌ی فاو له خواروی عێراق.\n3-22 له زۆر ووڵاتانی دوونیا ناڕه زایی دژی شه‌ڕ ده‌ڕ ده‌كران به‌ڵام هێزی بریتانی له‌ناو به‌سرادا به‌چه‌چه‌پڵه لێدان پێشوازی ده‌كران.\n3-26 هێزی ئه‌مریكی گه‌یشته نه‌یشته نه‌جه‌ف.\n3-29 په‌نجا نه‌فه‌ر كوژران له ته‌قینه‌وه یه‌ك له مه‌یدانێكی به‌غدا.\n4-4 فڕۆكه‌خانه‌ی نێونه‌ته‌وه‌یی به‌غدا كه‌وته ده‌وته ده‌ست ئه‌مریكیه‌كان.\n4-6 ئه‌مریكا به هه‌ڵه له‌تیپێكی سه‌تیپێكی سه‌ربازی كوردی دا( له نزیك موسڵ ).\n4-7 هێزی ئه‌مریكی خۆیان خسته ناو به‌غدا و سه‌ربازه‌كانی ئه‌مریكی چوونه ناو قه‌سری سه‌ره‌كی سه‌كی سه‌ددام.\n4-9 ئه‌مریكیه‌كان گه‌یشتنه ناو جه‌یشتنه ناو جه‌رگه‌ی به‌غدا، وه‌پیكه‌ری سه‌ددام وه‌ك سومبوڵی روخانی ڕژێم به چه‌پڵه رێزانه‌وه له‌لایه‌لایه‌ن خه‌ڵی عێراق و ئه‌مریكیه‌مریكیه‌كانه‌وه هاته خوارێ.\n4-10 جه‌ژن و خۆشی و شادی بوو له كوردستان، به‌بۆنه‌ی ڕوخانی رژێمی به‌عس.\n4-11 كه‌ركوك و موسڵیش ئازاد كران.\n4-14 هێزی ئه‌مریكی شاری سه‌مریكی شاری سه‌ددام یان گرت، تكریت.\n5-1 سه‌رۆك بوش به‌یانی سه‌ركه‌وتنی سه‌ربازی ڕاگه‌یاند.\n6-22 ووڵاته یه‌كگرتووه‌كان ئابڵوقه‌ی له سه‌ر عێراق لابرد دوای 13 ساڵ.\n7-22 كوڕه‌كانی سه‌ددام عوده‌ی و قوسه‌ی كوژران له موسڵ به ده‌ستی ئه‌ستی ئه‌مریكیه‌كان.\n8-19 ته‌قینه‌ویه‌ك ڕویدا له باره‌گای نه‌ته‌وه‌یه‌كگرتووه‌كان له به‌غدا، كه\nبوو به‌هۆی كوژرانی 22 كارمه‌ندی نه‌ته‌وه‌یه‌كگرتووه‌كان وه كوژرانی\nSergio , نوێنه‌ری سكرتێری گشتی نه‌ته‌وه‌یه‌كگرتووه‌كان.\n13- 12 سه‌ددام له كونه خیته‌كدا له ده‌ره‌وه‌ی تكریت گیرا.\n2004-2-1 له پایته‌ختی كوردستانی باشورله شاری هه‌ولێر دوو ته‌قینه‌قینه‌وه له‌هه‌مان كاتدا جه‌ژنی قوربان ودڵ خۆشی خه‌ژنی قوربان ودڵ خۆشی خه‌ڵكی ئازادی كوردو شاری هه‌ولێری له‌رزانده‌رزانده‌وه. زیاتر له سه‌د\nكه‌س شه‌هید كران وه‌به سه‌دانی تر بریندار بوون.\n3-8 ئیداره‌ی ده‌وڵه‌تی عێراقی كاتی، یاسایی ئیداره‌ی ده‌وڵه‌تی عێراق بۆ قۆناغی ده‌وڵه‌تی ئینتیقالی ئیمزا كرد،\nبه چه‌ند بریارێك له‌قازانجی گه‌قازانجی گه‌لی كورد. زۆر مافمان هێناوه‌ته\nده‌سته‌وه به‌وه به‌ڵام زۆریشمان ماوه. مه‌سه‌له‌كی كوردی هه‌یه ده‌ڵێ:« برا له پشت برابێ مه‌گه‌ر قه‌زا لای خوابێ »\nیه‌ك گرن، یه‌ك گرن كوردینه یه‌ك گرن.\n6-28 دوو ڕۆژ پێش له كاتی دیاریكراوی خۆی كه 30 مانگی 6 بوو هێزه‌هاوپه‌یمانه‌كان ده‌سته‌ڵاتیان داوه ده‌ست عێڕاقیه‌كان وه پۆڵ بریمه‌ر كه سه‌رۆكی هێزه هاوپه‌یمانه‌كان بوو عێڕاقی له‌هه‌مان ڕۆژدا به‌جێهێشت.\n7-1 سه‌دام و جه‌ند گه‌وره لێپرسراوی تری ڕژێمی سه‌دام، درانه‌وه ده‌ست كاربه‌ده‌ستانی عێڕاق.


جەنڕاڵ ئەلكتریك ستراتیژێك بۆ كۆتاییهێنان بەقەیرانی كارەبا ڕادەستی عێراق دەكات\nكۆمپانیای جەنڕاڵ ئەلكتریك ستراتیژێك بۆ كۆتاییهێنان بەقەیرانی كارەبا ڕادەستی عێراق دەكات، بەگوێرەی ستراتیژەكە برەو بەكەرتی كارەبا دەدرێت تاكۆتایی بەقەیرانی كارەبا لەعێراق دێت.\nئەندازیار ڕەشید جەنابی، جێگری سەرۆكی كۆمپانیای جەنڕاڵ ئەلكتریكی ئەمریكی لەلێدوانێكدا بە ڕۆژنامەی سەباح جەدیدی ڕاگەیاندوە:پلانێكی ستراتیژییان بۆ گەشەپێدانی كەرتی كارەباو بەرزكردنەوەی ئاستی بەرهەمهێنانی كارەباو بەگەڕخستنی دەستی كار لە عێراق ڕادەستی بەرپرسانی عێراق كردوە.\nبەگوێرەی پلانە كورتخایەنەكەی جەنراڵ ئەلكتریك لەماوەی یەك ساڵدا عێراق بڕی یەك گێگاوات كارەبا زیاد دەكات كەیەك ملیۆن ماڵ لێی سودمەندەبێت بەڵام لە پلانی پێنج ساڵیدا ئاستی ئارەبا بۆ دوو ئەوەندە زیاد دەكرێت.\nلەپلانەكەشدا هاتوە ئاستی بەرهەمهێنان و گواستنەوەو دابەشكردنی كارەبا بەرزبكرێتەوە تائەوەی كۆتایی بەقەیرانی كارەبا لەعێراق دەهێنرێت.\nلەمانگی تەمموزی ڕابردوشدا كۆمپانیای جەنراڵ ئەلكتریك لەگەڵ بانكی بازرگانی عێراق بەبڕی 52 ملیۆن ئیرۆ گرێبەستێكیان واژۆكرد بۆ ئامادەكردن و خستنەكاری وێستگەی خۆر زوبێر كەئەمەش وادەكات هێزی كار لەعێراق ببوژێتەوەو پەرە بەژێرخانی ئابوری بدرێت.\n1117 جار خوێندراوەتەوە


وەزارەتی دەرەوەی تورکيا نيگەرانی دەربڕی لەبارەی کۆبوونەوەی مەزڵوم کۆبانی فەرماندەی گشتی هەسەدە لەگەڵ بەرپرسێکی نەتەوە يەکگرتووەکان. ھاوکات مەزڵوم كۆبانی رایگەیاند، هێشتا تەواوی تاوانەكانی گروپە چەكدارەكانی نزیك لە توركیا لە جەنگی دژ بە رۆژئاڤا ئاشكرانەبوە.\nوەزارەتی دەرەوەی تورکيا لە ڕاگەیەنراوێکدا ئاماژەی بەوەکردووە، ڤێرجينا گامبا نوێنەری تايبەتی نەتەوە يەکگرتووەکان بۆ کاروباری منداڵان و ململانێ چەکدارييەکان، لەگەڵ مەزڵوم کۆبانی فەرماندەی گشتی هێزەکانی سوريای ديموکرات کۆبووەتەوە و ئەوەش، جێگەی نيگەرانی تورکیایە.\nوەزارەتی دەرەوەی تورکيا راشيگەياندووە، ئەم هەڵسوکەوتە لادانە لە بنەماکانی نەتەوە يەکگرتووەکان بۆ ڕووبەڕووبونەوەی تيرۆر، داواشی لە نەتەوە يەکگرتووەکان کرد، دەستبەجێ هەنگاوی پێويست بگرنەبەر سەبارەت بە کۆبوونەوەکە.\nباسی لەوەشکردووە، لە ماوەی ٣٠ ساڵ شەڕکردنيان لە دژی پەکەکە، ئەمريکا و نەتەوە يەکگرتووەکان بەرپرسيارن لە گيانلەدەستدانی ٤٠ هەزار کەس.\nئەوەش لە کاتێکدایە، لەگەڵ ئەوەی تورکیا مەزڵوم کۆبانی و هێزەکانی سوریای دیموکرات بە تیرۆریست ناودەبات، بەڵام ئەمریکا و بەشێک لە کۆمەڵگەی نێودەوڵەتی بە فەڕمی مامەڵەیان لەگەڵ دەکەن و گوێ بە نیگەرانییەکانی ئەو وڵاتە نادەن.\nلەبەرامبەردا مەزڵوم كۆبانی، فەرماندەی گشتیی هێزەکانی سوریای دیموکرات (هەسەدە) لە هەژماری تایبەتی خۆی لە تۆڕی كۆمەڵایەتی تویتەر رایگەیاند، راپۆرتی لیژنەی سەبەخۆی لێكۆڵینەوەی نێودەوڵەتی، بەشێكی كەمی لە تاوانەكانی گروپە چەكدارەكان لە جەنگی دژ بە گەلەكەمان لە عەفرین و سەرێ كانی و گرێ سپی ئاشكراكردوە، ئەوەش بەرگێكی سیاسی لە توركیاوە هەیە.\nئاماژەی بەوەشكرد، پێویستە کۆمەڵگای نێودەوڵەتی لێپرسینەوە لە لایەنەكانی تاوانباری جەنگەكە بكات و کاری جددی بکات بۆ بەسزادان و دادگایی کردنی ئەنجامدەرانە ئەو تاوانانە.\nسەبارەت بە لێكۆڵینەوەكان لە كەمپی هول كە خێزان و منداڵی چەكدارانی داعشی تێدا دەستبەسەرە رایگەیاند، زیاتر لە 84 دەوڵەت رەتیانكردوەتەوە كە هاوڵاتییەكانیان كە نیشتەجێی كەمپەكەن وەربگرنەوە.


دواھەمین ھەناری دونیا - ویکیپیدیا، ئینسایکڵۆپیدیای ئازاد\nوێنەی سەربەرگی چاپی شەشەمی ڕۆمانەکە.\nباسم ڕەسام (چاپی شەشەم)\n٢٠٠٢ (چاپی یەکەم)\nباشترین ڕۆمانی ٢٠٠٣، فێستیڤاڵی گەلاوێژ، سلێمانی\n٢.١ فارسی (آخرین انار دنیا)، ٢٠٠٩\n٢.٢ فارسی (آخرین انار دنیا)، ٢٠١٤\n٢.٣ ئەڵمانی (Der letzte Granatapfel)، ٢٠١٦\n٢.٤ شێوەزاری کورمانجی (Hinara Dawî ya Dinyayê)، ٢٠١٧\n٢.٥ ئیتاڵی (L'Ultimo Melograno)، ٢٠١٨\n٢.٦ عەرەبی (آخرُ رمان الدنیا)، ٢٠١٨\n٢.٧ عەرەبی (آخر رمَّانات العَالم)، ٢٠١٨\n٢.٨ فەڕەنسی (Le dernier grenadier du monde)، ٢٠١٩\n٣ نوێنترین چاپ\nلەسەر کەشتییەک بۆئەوەی بیبات بۆ خۆراوا لەگەڵ چەند پەنابەرێکدا، موزەفەری سوبحدەم چیرۆکەکەی دەگێڕێتەوە. کە پێشمەرگەیەکی پلەبەرز بوو، کە جارێکیان سەرکردەیەکی شۆڕشگێڕی ڕزگارکرد و دەورەدران بە سوپاکانی ڕژێمەوە. بیستویەک ساڵ بە دیلی بەسەردەبات، لە ناوەڕاستی سەحرادا.\nکە ئازاد دەبێتەوە، دەستدەکات بە گەشتێکی دوورودرێژ بۆ ئەوەی بزانێت چی بەسەر وڵاتەکەیدا ھاتووە. گەشتێک بەناو چیرۆک، نھێنی، و بەناو خەڵک کە یارمەتیی دەدەن بۆ دۆزینەوەی کوڕە ونبووەکەی. گەشتێک کە لە کۆتاییدا بە ڕێگایەکیدا دەبات کە ھەزارانی دیکە پێش ئەو بڕیویانە ئەویش ڕێگای دەریای سپییە بۆ خۆراوا.\nدواھەمین ھەناری دونیا تا ئێستا بە زمانی کوردی کورمانجی، ئەڵمانی، عەرەبی، فارسی و فەڕەنسی،ئیتالی بڵاو کراوەتەوە. بڕیارە لە ساڵی ٢٠٢٠دا بە زمانی ئینگلیزی بڵاوبێتەوە.\nفارسی (آخرین انار دنیا)، ٢٠٠٩[دەستکاری]\nئەم وەرگێڕانە یەکەم وەرگێڕان بوو بۆ کتێبەکە. لەلایەن ئارەش سنجابییەوە وەرگێڕدرایە سەر زمانی فارسی لە ساڵی ٢٠٠٩دا. وەرگێڕانەکە لەلایەن نشر افرازەوە کاری بڵاوکردنەوەی بۆکرا و لە شاری تاران بڵاوکرایەوە. کتێبەکە پێکھاتووە لە ٣٣٩ لاپەڕە.\nفارسی (آخرین انار دنیا)، ٢٠١٤[دەستکاری]\nلە ساڵی ٢٠١٤دا، ڕۆمانەکە دووبارە وەرگێڕدرایەوە سەر زمانی فارسی بەڵام ئەمجارەیان لەلایەن مەریوان ھەڵەبجەیییەوە بوو، کتێبەکە لە تاران لە ٣٩١ لاپەڕەدا لە چاپدرا و لەلایەن نشر ثالثەوە کاری بڵاوکردنەوەی بۆکراوە.\nئەڵمانی (Der letzte Granatapfel)، ٢٠١٦[دەستکاری]\nئەم وەرگێڕانە ئەڵمانییە لەلایەن وەرگێڕی کورد ڕاوێژ سەلیم و خانمە وەرگێڕی ئەڵمانی ئوتە کانتێرا لانگ کاری وەرگێڕانی بۆکراوە. لە ساڵی ٢٠١٦دا، لە ئەڵمانیا لەچاپدراوە و لەلایەن دەزگای یۆنیۆنسفێرلاگی ئەڵمانییەوە کاری دابەشکردنی بۆکراوە. کۆی لاپەڕەکانی ئەم وەرگێڕانە ٣٥٢ لاپەڕەیە.\nشێوەزاری کورمانجی (Hinara Dawî ya Dinyayê)، ٢٠١٧[دەستکاری]\nلە ساڵی ٢٠١٧دا، کتێبەکە وەرگێڕدرایە سەر شێوەزاری کورمانجی لەلایەن بەسام مستەفاوە و لەلایەن دەزگای ئاڤێستاوە بڵاوەکرایەوە لە تورکیا و شارەکانی باکوری کوردستان. پێکھاتووە لە ٣٥٢ لاپەڕە.\nئیتاڵی (L'Ultimo Melograno)، ٢٠١٨[دەستکاری]\nئەم وەرگێڕانەیان لە ساڵی ٢٠١٨ لەلایەن م. دیۆتالێڤییەوە کرا بۆ زمانی ئیتاڵی و لەلایەن چیارلێتێرێوە لە ٨ی مارچدا بڵاوکرایەوە.\nعەرەبی (آخرُ رمان الدنیا)، ٢٠١٨[دەستکاری]\nئەم وەرگێڕانەیان لەلایەن نووسەر و وەرگێڕی میسری غەسان حەمدانەوە بوو کە لە ساڵی ٢٠١٨دا بڵاویکردەوە. غەسان حەمدان وەرگێڕانەکەی لە فارسییەوە کردووە بۆ عەرەبی و پێکدێت لە ٣٨٢ لاپەڕە.\nعەرەبی (آخر رمَّانات العَالم)، ٢٠١٨[دەستکاری]\nلە ساڵی ٢٠١٨دا، دووبارە ڕۆمانەکە بە عەرەبی لەلایەن ئیبراھیم خەلیل و عەبدوڵڵا شەیخۆوە بڵاوبۆوە.\nفەڕەنسی (Le dernier grenadier du monde)، ٢٠١٩[دەستکاری]\nوەرگێڕانەکە لەلایەن خاتوو ساندرین ترایدیاوە لە کوردییەوە وەرگێڕدراوەتە سەر زمانی فەڕەنسی و لە ساڵی ٢٠١٩دا لەلایەن دەزگای "میتالیێ"وە بڵاوکراوەتەوە. وەرگێڕانی ڕۆمانەکە ٢ ساڵی پێچووە و پێکھاتووە لە ٢٢٠ لاپەڕە. ھاوکات ئەمە یەکەمین ڕۆمانی بەختیار عەلییە کە بکرێت بە فەڕەنسی.\nدواھەمین ھەناری دونیا، چاپی ھەشتەم، ٢٠١٨، چاپخانەی ئەندێشە، ناوەندی ڕۆشنبیریی و ھونەریی ئەندێشە.\nLe dernier grenadier du monde, Bachtyar Ali, Mitallié, 2019.\n^ ئ ا ب دواھەمین ھەناری دونیا بە فەڕەنسی بڵاودەبێتەوە، ئێن ئارتی ٢، ڕۆژی ٥ی حوزەیرانی ٢٠١٩ بڵاوکراوەتەوە. ژپنک: ISBN 978-964-380-877-8\n^ دواھەمین ھەناری دونیا" لە مەھاباد شرۆڤە کرا، ماڵپەڕی ھاژە، ڕۆژی ٢٦ی نیسانی ٢٠٢٠ ھێنراوە.\n^ آخرین انار دنیا، ماڵپەڕی sorankurdmad. ژپنک: ISBN 978-964-243-053-6\n^ Durch das wilde Nachkriegskurdistan، ماڵپەڕی deutschlandfunkkultur، بڵاوکراوەتەوە لە ٤ی حوزەیرانی ٢٠١٦. ژپنک: ISBN 978-3-293-00499-3\n^ Romana Hinara Dawî ya Dinyayê derket، ماڵپەڕی باس نیوز، ڕۆژی ٢٤ی تشرینی دووەمی ٢٠١٧ بڵاوکراوەتەوە. ژپنک: ISBN 978-605-908-296-9\n^ “L’ultimo melograno” di Bachtyar Ali: le vite spezzate dell’Iraq e la salvezza dell’umanità، ماڵپەڕی editoriaraba، ٢٣ی تەممووزی ٢٠١٨. ژپنک: ISBN 978-8832960211\n^ غسان حمدان: لا توجد مؤسسة ثقافية لترجمة أدب الشرق، ماڵپەڕی rommanmag، ٢٣ی شووباتی ٢٠١٩ بڵاوکراوەتەوە.\n^ ڕۆمانی «دواھەمین ھەناری دونیا»ی بەختیار عەلی بە فەڕەنسی بڵاودەکرێتەوە[بەستەری مردوو]، ماڵپەڕی پێشەنگ، ٢ی ئابی ٢٠١٩ بڵاوکراوەتەوە لەلایەن ھاوکار حەمە.\nوەرگیراو لە «https://ckb.wikipedia.org/w/index.php?title=دواھەمین_ھەناری_دونیا&oldid=927328»\nئەم پەڕەیە دواجار لە ١٢:٠٩ی ٤ی ئازاری ٢٠٢٢ نوێ کراوەتەوە.


فیلمی بڵندیی "ئاڵای بێ وڵات" لە دەرهێنانی "بەهمەن قوبادی" لە بەشی سەرەکی فیستیڤاڵی نێودەوڵەتی فیلمی "فۆکۆئۆکا" لە ژاپۆن نمایش دەکرێت.\nفیلمی بڵندیی "ئاڵای بێ وڵات" A Flag Without a Country لە دەرهێنانی سینەماکاری ناوداری کورد "بەهمەن قوبادی" لە بەشی سەرەکی بیست و شەشەمین خولی فیستیڤاڵی نێودەوڵەتی فیلمی "فۆکۆئۆکا" Fukuoka بە "تەرکیز لەسەر ئاسیا" Focus on Asia لە شاری فۆکۆئۆکا لە وڵاتی ژاپۆن دەچێتە سەر پەردەی سینەماکان.\n"خەڵاتی بینەرانی فۆکۆئۆکا" کە خەڵاتی سەرەکی فیستیڤاڵی نێودەوڵەتی فیلمی "فۆکۆئۆکا" دێتە ئەژمار، لە لایەن بینەران و بە مەبەستی بردنەسەرێی ئاستی فەرهەنگی سینەمای ئاسیا بە درهێنەرێکی بەهرەمەند دەبەخشرێت.\nفیستیڤاڵی نێودەوڵەتی فیلمی "فۆکۆئۆکا" کە بە یەکێک لە گرینگترین فیستیڤاڵەکانی فیلمی ئاسیا ناسراوە و لەسەر باشترین بەرهەمەکانی سینەمایی ئاسیا تەرکیز دەکات، بە نمایشی نوێترین بەرهەمی بەرچاوی دەرهێنەرە ئاسیاییەکان لە چەندین بەشی "سەرەکی"، بەشی "فیلمە دیکۆمێنتارییەکان"، بەشی "فیلمە ڤییەتنامییەکان"، بەشی "فیلمە ژاپۆنییەکان" و هەروەها بەشی "نمایشی تایبەت" لە ڕۆژانی 15 تا 25ی سێپتەمبەری 2016 لە شاری فۆکۆئۆکا لە وڵاتی ژاپۆن بەڕێوەدەچێت.\n"ئاڵای بێ وڵات" لە دوایین بەشداریی نێودەوڵەتی لە بەشی تایبەتی شازدەیەمین خولی فیستیڤاڵی نێودەوڵەتی فیلمی "کۆتایی ڕۆژهەڵات" East End نمایش کرا.\nئەم فیستیڤاڵە کە بە یەکێک لە گەورەترین فیستیڤاڵە سینەماییەکانی بەریتانیا دێتە ئەژمار، بە نمایشی بەرهەمی سینەماکارانی وڵاتانی جۆراوجۆریی جیهان لە ڕۆژانی 23ی یۆنیۆ تا 3ی جوولای 2016 لە شاری لەندەن پێتەختی وڵاتی بەریتانیا بەڕێوەچوو.


دابەشکردنی مووچەی فەرمانبەران دەست پێدەکات\nباسنیوز 05/01/2020 - 09:38 بڵاوکراوەتەوە لە ئابووری/كوردستان\nوەزارەتی دارایی و ئابووریی حکوومەتی هەرێمی کوردستان دەست بە دابەشکردنی مووچەی مانگی ١٠ی ٢٠١٩ی فەرمانبەرانی هەرێمی کوردستان دەکات.\nبەپێی زانیارییەکانی (باسنیوز) کە لە سەرچاوەیەکی گەنجینەی داراییەوە دەستی کەوتووە، لە لایەن وەزارەتی داراییەوە چەکی پارەی مووچەی فەرمانبەران ئامادە کراوە و چاوەڕوان دەکرێت بڕیاری دابەشکردنی مووچە لە لایەن وەزارەتەکەوە بدرێت.\nپێشبینی دەکرێت ڕۆژی سێشەممە ٧ی ١ی ٢٠٢٠، دابەشکردنی مووچە دەست پێبکات و سەرەتا وەزارەتی پێشمەرگە و دواتر هەردوو یەکەی ٧٠ و ٨٠ مووچەی مانگی ١٠ی ٢٠١٩یان پێ بدرێت.\nحکوومەتی هەرێمی کوردستان مووچەی فەرمانبەران لە ڕێگەی دوو سەرچاوەوە دابین دەکات، سەرچاوەی یەکەمیان داهاتی ئەو نەوتەیە کە ڕۆژانە دەیفرۆشێت، سەرچاوەی دووەمیش ٤٥٣ ملیار دینارە و مانگانە لە لایەن بەغداوە دەنێردرێت.\nسەرەتای ئەم مانگە، جەمال کۆچەر، ئەندامی لیژنەی دارایی پەرلەمانی عێراق بە (باسنیوز)ی راگەیاند، هەر حاڵەتێک لەبارەی یاسای بودجە بێتە پێشەوە، تەنانەت ئەگەر پڕۆژەیاسای بودجەی ٢٠٢٠ی عێراقیش پەسەند نەکرێت، ئەوا حکوومەتی عێراق دەتوانێت یەک لەسەر ١٢ی بودجەی ٢٠١٩ خەرج بکات و ”ناردنی مووچەی فەرمانبەران بەردەوام دەبێت“.\nپێشتر رێباز حەملان، یاریدەدەری سەرۆکی حكوومەتی هەرێمی کوردستان بۆ کاروباری ئەنجوومەنی باڵای وەبەرهێنان و راژەی گشتی بە(باس)ی راگەیاندبوو، دڵنیایی بە مووچەخۆران دەدات كە مووچەكانیان ٣٠ رۆژ جارێك، لەمساڵیش بەردەوام دەبێت.\nڕوونیشی کردبووەوە کە ئەگەر یاسای بودجەی عێراقیش پەسند نەكرێت، یان دوابخرێت، ئەوە مانگانە ٤٥٣ ملیار دینارەكەی بەغدا دەنێردرێت و مووچەش بەردەوامی دەبێت.\nسوپای سووریا کۆنتڕۆڵکردنەوەی دەیان گوند و شارۆچکەی سنووری حەلەبی راگەیاند


چۆن دەبیت بە کەسێکی خۆشەویست لە ناو خەڵکدا\n355 جار بینراوە 5/2/2019 08:39 PM\nپه‌ندێكی پێشینان ده‌ڵێت: باوه‌ڕ مه‌كه‌ن به كه‌سێك كه وتی: خۆشم ئه‌وێیت ئه‌گه‌ر خۆی خۆشنه‌ویست.ئێمه‌ی مرۆڤ پێویسته سه‌ره‌تا خۆمانمان خۆشبوێت تا بتوانین كه‌سێكی تریشمان خۆش بوێت. كه‌سێك كه خۆی خۆشنه‌وێت، نه‌ك ته‌نها ناتوانێت كه‌سێكی تری خۆشبوێت، به‌ڵكو ناشتوانێت خۆشه‌ویستی لایه‌نی به‌رامبه‌ریش بێت. له‌لایه‌كی تریشه‌وه خۆشه‌ویستی تا ڕاده‌یه‌كی زۆر به‌وه‌وه به‌ستراوه، كه تا چ ئه‌ندازه‌یه‌ك نرخ بۆ خۆتان داده‌نێن‌و خۆتانتان خۆشده‌وێت. ئێمه هه‌میشه كاتێكی زۆر بۆخۆشه‌ویست بوون سه‌رف ده‌كه‌ین. هه‌روه‌ها هه‌وڵ ده‌ده‌ین تا هاوسه‌ر، یان ده‌ستگیرانه‌كه‌مان خۆشی بوێین‌و چێژ له‌م هه‌وڵه‌شمان وه‌رده‌گرین.


https://1baiser.com کتێبێکم بە دیاریی بۆ بێنە |\nHome گشتی فەرهەنگ کتێبێکم بە دیاریی بۆ بێنە\nکتێبێکم بە دیاریی بۆ بێنە\non: كانونی یه‌كه‌م 01, 2016 In: فەرهەنگNo Comments\nوەرگێڕانی کاوە قادر\nهاوسەرەکەت کتێبێکت بە دیاری دەداتێ و هەرجارێ کە دەتبینێت پێت دەڵێ ئایا چێژی هەیە یان نا؟ تۆ حەزت لە کتێبەکە نەبووە، بەڵام نازانی چۆن ئەمە بە بەرامبەرەکەت بڵێی!\nلە یادداشتێکی دیترۆیت نیووزدا هاتووە: ئایا ڕاستگۆیی باشترین سیاسەت نییە؟ بە تایبەت کاتێک دەزانیت ئەو کەسەی کتێبەکەی بە دیاریی پێ داوی، کتێبی تری لە هەمان نووسەر هەیە، کە دەشێ کتێبەکەت بۆ بگۆڕێت بە یەکێک لەو کتێبانەی تر. بێگومان خۆشویستن و خۆشنەویستنی کتێبێک تەواو پەیوەستە بە سەلیقەوە؛ دەشێ تۆ حەزت لە کتێبێک بێ و کەسێکی تر حەزی لێ نەبێ. بەم دوایییانە من ڕۆمانێکم زۆر پەسند کرد و بۆ هاوکارەکەمم پێشنیار کرد، بەڵام کاتێک زانیم ئەسڵەن بە دڵی نییە، زۆر ناڕاحەت بووم. چۆن دەکرێ کەسێک ڕۆمانێکی ئاوا جوانی بە دڵ نەبێ؟ لەبەر ئەوە بڕیارم دا ئیتر کتێبی بۆ پێشنیار نەکەم.\nبەڵام ئەگەر باوکی هاوسەرەکەم کتێبێکم بە دیاری بداتێ و بە دڵم نەبێ، هەوڵ دەدەم گفتوگۆی لەگەڵدا بکەم. لانیکەم شتێک لە هەمان کتێبدا دەدۆزمەوە کە بەهای قسەلەسەرکردنی هەبێت. بۆ نموونە کەسایەتییەک لە ڕۆمانەکەدا یان شوێنێک کە سەرنجی ڕاکێشاوم و لێی دەپرسم ئەی چی لەو ڕۆمانەدا سەرنجی تۆی ڕاکێشاوە، یان لانیکەم دەپرسم ڕۆمانە خۆشەویستەکانی تۆ کامانەن. ئەمە دەبێتە هۆی ئەوەی شتی تازەم سەبارەت بە کەسایەتیی ئەو دەست بکەوێ. هەر لەم قسانەوە دەشێ دەربکەوێت لانیکەم لە خۆشویستنی نووسەرێکدا لە تافی لاویدا هاوبەشین.\nمەلیسا کیستارۆ، نووسەری کتێبی ״چەند بەشێک لە دایکم״ کە لە کالیفۆڕنیا کتێبفرۆشیی هەیە، دەڵێت: ״ئەوەی کە من کتێبفرۆشیم هەیە هاوکارم بووە کە بزانم ڕێگاکانی کاریگەری‌دانان لەسەر خوێنەر کامانەن. لیستی جێی سەرنجی هەر کەسێک شایەنی لێوردبوونەوەیە. هەنێ جار کتێبی تازەی تێدا دەدۆزینەوە و هەنێ جاریش تەواو نائۆمێد دەبین. پێشنیاری من ئەوەیە کە هەمیشە دەربارەی کتێبەکان گفتوگۆ بکەن تا دەرگایەکی تازە بکرێتەوە.״\nشێریانا بۆیڵ، دەروونناسی قوتابخانە و نووسەری کتێبی ״وەک ئەشق״یش بۆچوونێکی لەم جۆرەی هەیە: ״باشترە هەمیشە ڕاستگۆ بن. هەڵبەت مەبەستم ئەوەیە نییە تەنانەت باسی بچووکترین شتیش بکەن کە بە دڵتان نەبووە. دروشمی من ئەمەیە کە کورتوپوخت دەربارەی کتێبە دیارییەکە قسە بکەن. مەرج نییە هەموان دیارییەکەی تۆیان بە دڵ بێت، مەرجیش نییە هەمیشە وەسفی ئەو کتێبانە بکەن کە بە دیاریی دەتاندرێتێ.״\nلەو ڕووداوەدا کە کتێب بە دیاری دەدرێت بە کەسێکی تر، هەموان بزەیان لەسەر لێوە، بەڵام لە ڕاستیدا زۆربەیان عەزابی ویژدانیان هەیە کە کتێبەکەیان بە دڵ نەبووە. پێویست ناکات کەس زیاتر لەوەی کە هەیە گوناحبار بێت. لەوانەیە درۆ بکەیت و بڵێی کتێبەکەت بە دڵ بووە، بەڵام ئەمە نە خۆت خۆشحاڵ دەکات نە ئەو کەسەش کتێبەکەی بە دیاری پێ داوی. باشترین کار ئەوەیە بڵێی: وا بزانم سەلیقەی من لەگەڵ تۆدا جیاوازە، بەڵام سوپاس بۆ ئەو کتێبەی بە دیاری پێت دام.\nبەرازیلییەکان فریای شڤاینی دەکەون


کۆدار دووەمین کۆنگرەی خۆی ئەنجامدا – پەژاک\nکۆمەڵگای دیموکراتیک و ئازادی ڕۆژهەڵاتی کوردستان – کۆدار لە بەرواری ٢٢، ٢٣ و ٢٤ ئۆکتۆبەری ئەمساڵدا دووەمین کۆنگرەی زۆی لە هەرێمەکانی پاراستنی مێدیا بەڕێوە برد.\nکۆدار بەڕێوەبردنی کۆنگرەی خۆی لە ئەنجامنامەیەکی ١٠ ماددەییدا ڕاگەیاند. کۆنگرەی دووەمی کۆدار بە ئامادە بوونی ٨٦ کەس لە ئەندامانی هەڵبژێردراوی کۆنگرە بەڕێوە چوو. ئەم کۆنگرەیە وێڕای بەرز ڕاگرتنی خەباتی بە شکۆی گەلانی ئازادیخوازی ئێران و ڕۆژهەڵاتی کوردستان، لەسەر ناو و بەبەرز ڕاگرتنی یادو بیرەوەری هەموو شەهیدە نەمرەکان بەتایبەت شەهیدانی سەلاسی کرماشان، بەڕێوە چوو.\nتەوەری سەرەکی دووەمین کۆنگرەی کۆدار، بابەتی چارەسەری دیموکراتیک و نرخاندنی ڕەوشی سیاسی – کۆمەڵایەتی و دەرفەتەکانی گەیشتن بە ئامانجەکان بووە کە لەدوای گفتوگۆی تێروتەسەل لایەنە جیاوازەکانی بڕیارو بەرنامەی خۆی لە چوارچێوەی ئەنجامنامەی کۆنگرەدا لەلایەن ئەندامانی کۆنگرەی دووەم پەسەند کرا.\nدەقی ئەنجامنامەی کۆتایی دووەمین کۆنگرەی کۆدار بەم شێوەیەی خوارەوەیە:\nکۆدار وەکوو سیستەمی کۆمەڵگای دیموکراتیک و ئازادی ڕۆژهەڵاتی کوردستان بە مەبەستی پێشخستنی تێکۆشانی ئازادیخوازانەی خۆی مۆدێلی کونفێدڕاڵیزمی دیموکراتیک لەجیاتی دەوڵەت-نەتەوە وەکوو ئامانجی ستراتێژێکی خۆی دەزانێت. بەرچاوگرتنی مافە ڕەواکانی کۆمەڵگا و دیاری کردنی چارەنووس لە چوارچێوەی مۆدێلی خۆبەڕێوەبەری دیموکراتیک، ڕێخستنی مەجلیسی گەڕەکەکان و ناوچە، دانانی کۆمۆن، دانانی سەندیکا، دانانی حیزب و هەروەها بەشداری کۆمەڵایەتی لە ڕووداوە سیاسی و کۆمەڵایەتییەکاندا وەکوو مافی سەرەکی گەلان و تاکە ڕێگەی چارەسەی و گەیشتن بە دیموکراسی لە ئیڕاندا دەزانێت. هەر لەسەر ئەو ئەساسە هەموو شۆناس و کەمینە کۆمەڵایەتی، ئێتنیکی، ئاینی و مەزهەبییەکان مافی یەکسان و ڕەوایان بۆ بەشداری لە مۆدێلی کونفێدڕاڵیزمی دیموکراتیک وەکوو گەشەدانی سیاسی و کۆمەڵایەتی هەیە و لەبەرچاوی دەگرێت.\nکۆدار لە نێوان شەپۆلە سیاسیەکانی ناوچە و ناوخۆدا ستراتێژی بەرەی سێهەم لەسەر ئەساسی گەشەدان بە تێکۆشانی دیموکراتیک دەگرێتە بەر. سەرەڕای سنوورداربوونی پێوەندی لەگەڵ دەوڵەتە نادیموکراتەکان سیاسەتی سەربەخۆی خۆی دەگرێتە بەر و ناکەوێتە ژێر کۆنتڕۆڵی هیچ هێزێکی ناوچەوە.\nکۆدار تێکۆشانی خۆی لەسەر بنەمای ئازادی بۆ ڕێبەری گەلی کورد عەبدوڵلا ئۆجالان –داهێنەری سیستەمی کۆنفێدڕاڵیزمی دیموکراتیک- دادەنێت و لەسەر ئەو بنەمایە هەوڵ دەدات لە هەموو هێزە سیاسی و کۆمەڵایەتیەکان کەڵک وەربگرێت.\nکۆماری ئیسلامی ئێران دەبێت لە پێناو دیموکراتیزەکردنی ئێراندا مافی خۆبەڕێوەبەری دیموکراتی کورد لە ڕۆژهەڵاتی کوردستاندا ڕەوا بناسێت کە لەو پێناوەدا پێویستی بە گۆڕینی یاسای بنەڕەتی ئێران (قانون اساسی) هەیە. ئەگەر کۆماری ئیسلامی ئێران ماف و ئازادییەکانی گەلی کورد لە ڕۆژهەڵاتی کوردستان و لە سەرووی هەموویانەوە مافی خۆبەڕێوەبەری دیموکراتیک بە ڕەوا بناسێت، سیستەمی کۆنفێدڕاڵیزمی دیموکراتیک توانایی داوستەدی لەگەڵیدا هەیە؛ هەروەها لە ئەگەری ڕێکنەکەوتندا، کۆدار بە شێوازی یەک لایەنە بەرنامەی خۆی وەکوو بەرنامەیەکی سیاسی و کۆمەڵایەتی دادەڕژێنێت.\nلە مۆدێلی کۆنفێدڕاڵیزمی دیموکراتیکدا کە کۆدار پێشەنگی سەرکەوتنی دەکات هەموو شۆناسە سیاسی، کۆمەڵایەتی، مەزهەب، ئاین و باوەڕییەکان لە چوارچێوەی هاوولاتی ئازاد و دیموکراتیکدا بەبێ هەبوون و هەست بە هەر چەشنە جیایی جێ دەگرن.\nژنان و جوانان هێزی مەزن و دینامیسمی گرینگ و پێشەنگی کۆدار بۆ ڕیخستنی سیستەمی کۆنفێدڕالیزمی دیموکراتیکن. پارادایمی دیموکراتیک و ئازادی ژن بە بنەمای خۆی دەزانێت و لە هێزی ژنان لە هەموو بوارە سیاسی، کۆمەڵایەتی، چاندی و ئابوورییەکاندا کەڵک وەردەگرێت و مافی بەشداری لە بڕیارییەکانیان پی دەدات.\nمۆدێرنیتەی سەرمایەداری بە کەڵک وەرگرتن لە زێدەیی سەرمایە، سەنعەت گەرایی و شێواندنی سروشت و قوڵکردنەوەی مۆدێلی دەولەت-نەتەوە بە گەرەنتی مانەوەی خۆی دەزانێت. لەو چوارچێوەیەدا تێکدان و خراپکاریەکی زۆر لەسەر سرووشتی ڕۆژهەڵاتی کوردستان و بە بیانووی گەشەی ئابووری ڕووی داوە. بۆیە کۆدار بە هەستیاریەکی تایبەت و تێڕوانینێکی نوێی لەسەر پاراستنی ئێکۆلۆژی و سروشت لە هەمبەر بیری داگیرکەرانەی کۆماری ئیسلامی ئێران و دزینی سامانە ژێرخاکییەکانی کوردستان دژایەتی دەکات و بۆ پاراستنی شۆناسی کۆمەلایەتی و مێژوویی گەلی کورد لە هەمبەریدا ڕادەوەستێت.\nکۆدار و نەتەوەی کورد لە ڕۆژهەلاتی کوردستان لە هەمبەر هەرجۆرە هێرش و گوشاری هێزە سەرکوت کەرە ناوخۆیی و دەرکیەکان، مافی پاراستنی ڕەوای خۆی بەکاردێنێت. هێزی پاراستنی ڕەوا بەپێچەوانەی هێرش بەڵکوو بۆ پاراستنی فرەیی و کۆمەڵگای دیموکراتە.\nپێک هێنانی بەرەی دیموکراتی گەلانی ئێران و یەکگرتوویی هێزە کۆمەڵایەتییە ئازادیخوازەکان وەکو پێویستی و ئەرکێکی گرینگ بۆ دیموکراتیزەکردنی ئێران دێتە ئەژمار. هەربەو بۆنەوە لە کۆنگرەی دووهەمی کۆداردا پەرەپێدانی پیوەندییەکانی نێوان کوردان لەگەڵ ئازەریەکان، عەرەبەکان، بەلوچەکان، تورکمان و گەلانی تر وەکوو بەرنامە بڕیاری لەسەر درا؛ کە کۆدار هەموو هێزی خۆی بۆ پەرەپێدان و یەکگرتوویی تێکۆشانی سیاسی و کۆمەلایەتی لە نێوان هێزە دیموکراتیکەکاندا و لە هەمبەر کۆماری ئیسلامی ئێراندا پێش بخات.\nلەهەمان کاتدا کۆدار ئامادەی وتو وێژ و دانوستاندنە لەگەڵ پارتە ئازادیخوازەکانی ڕۆژهەڵاتی کوردستان و لەسەر ئەو باوەڕەیە کە دەکرێ هێزی مەدەنی و سیاسی کۆمەڵگای کوردستان و ئاستی ڕێکخراوەیی بوونی بەرفراوان بکرێت؛ لەو ڕاستایەدا پێویستە میکانیزمی کارو چالاکی هاوبەش پێش بخرێت. لەسەر ئەو بنەمایە کۆدار وەکو سیستمی کۆمەڵایەتی و سیاسی دیموکراتیک، خۆی ئەرکدار و پابەندی بەجێ گەیاندنی بەرپرسیارێتی خۆی لەم زەمینەیەدا دەبینێت.\nدوای نرخاندنی کار و بەرنامەی دوو ساڵی ڕابردووی کۆدار، پەیڕەو و پڕۆگرامی کۆدار سەڕاست و پەسەند کرا. لەهەمان کاتدا “فواد بێریتان” و “زیلان تانیا” وەک هاوسەرۆکی کۆدار لە هەڵبژاردنی گشتی کۆنگرەدا هەڵبژێردران.\nکۆمەڵگای دیموکراتیک و ئازادی ڕۆژهەڵاتی کوردستان – کۆدار لەدوای ئەنجامدانی کۆنگرەی یەکەمی خۆی لە ساڵی ٢٠١٤ دامەزرا. لەم دوو ساڵەی دواییدا کۆدار هەوڵی ئاوا کردنی مۆدێلی نەتەوەی دیموکراتیکی لە ئێران و ڕۆژهەڵاتی کوردستان داوە.